ועדת הכנסת, כנסת 20, פרוטוקול מספר 70, 2015-11-17 14:30

דוד ביטן: אני פותח את הישיבה.

דוד ביטן: חבר הכנסת דב חנין, רצית להגיד הצעה לסדר?

דוד ביטן: 3 דקות לרשותך.

דב חנין: תודה לך, אדוני היושב-ראש, נדמה לי שחלה טעות בהזמנה לישיבה הזו מכיוון שוועדת הכנסת כבר קיבלה החלטה בעניין סדרי דיון מיוחדים.

דב חנין: על ההחלטה הזו התבקש דיון מחודש, ובאותו דיון מחודש שהתבקש החליטה ועדת הכנסת שלא לקיים דיון מחודש.

דב חנין: כך שאנחנו נמצאים במצב שיש החלטה סופית של ועדת הכנסת לגבי סדרי דיון מיוחדים.

דב חנין: את ההחלטה הזו אי אפשר לשנות.

דוד ביטן: איפה זה כתוב?

דב חנין: מייד אקרא לך, לא אשאיר את הדברים בלי ליווי.

דוד ביטן: תגיד לי איפה כתוב שאי אפשר לשנות.

דב חנין: את ההחלטה הזו אי אפשר לשנות.

דוד ביטן: איפה זה כתוב?

דוד ביטן: היועצת המשפטית לימדה אותי, כמה פעמים רציתי לעשות כל מיני דברים, פירשתי איך שאני מבין, והבנתי היטב, האמן לי, והיא אמרה לי: אם זה לא כתוב אתה לא יכול.

דוד ביטן: אני שואל אותך איפה זה כתוב.

דב חנין: מייד אגיד לך איפה זה כתוב.

דוד ביטן: אתן לך דקה להסתכל על התקנון עוד פעם.

דב חנין: אני את התקנון הזה, אפילו במהדורה החדשה שארבל אסטרחן הכינה, מכיר כמעט בעל-פה.

דוד ביטן: אקל עליך.

דב חנין: לא צריך, אקרא לך.

דוד ביטן: לא צריך גם את זה, אגיד לך מדוע.

דוד ביטן: כתבו לי ב"וואטסאפ" המשותף, אחמד טיבי כתב את זה.

דוד ביטן: למרות שאני חשבתי שהוא לא צודק כי אני תמיד יכול לתקן ולעשות רביזיה לתיקון.

דוד ביטן: שאלתי את היועצת המשפטית ועכשיו היא תגיד לכם את מה שהיא אמרה לי.

דב חנין: לפני שהיא תגיד את מה שהיא אמרה לך בואו נגיד את מה שאנחנו אומרים.

דב חנין: אני מפנה לסעיף 115(ז)(1): "הצבעה בבקשה לדיון מחדש בנושא מסוים תתקיים פעם אחת בלבד".

דב חנין: אנחנו נמצאים בסיטואציה שהיתה בקשה לדיון מחדש בסדרי הדיון המיוחדים, התקיימה ההצבעה הזאת.

דב חנין: בזה הסתיים הדיון בנושא.

דוד ביטן: יש לי הפתעה בשבילך, עשינו כבר עוד פעם דיון.

דב חנין: כי אני לא הייתי פה.

דב חנין: יכול להיות שוועדת הכנסת טעתה.

דוד ביטן: היה עוד תיקון שעשינו פה, תיקון על התיקון.

מרב מיכאלי: התיקון ההוא היה בהסכמה.

דב חנין: בהסכמה הכול אפשר.

דוד ביטן: בהתחלה לא הסכמתם ולאחר מכן הסכמתם.

דוד ביטן: לא טענתם את הטענה הזאת אז ולא תוכלו לטעון אותה היום.

דוד ביטן: יש שיהוי בטענה הזאת.

דב חנין: אני רוצה להסביר כי עוד לא סיימתי את הזמן שלי.

דוד ביטן: נתתי לך 3 דקות.

דוד ביטן: עם כל הכבוד, עד כאן, מספיק.

דב חנין: אדוני, לא סיימתי.

דוד ביטן: נתתי לך.

דוד ביטן: אתה לא יכול עד אינסוף.

דב חנין: תן לי לדבר דקה ברצף.

דוד ביטן: חצי דקה יש לך.

דב חנין: מאה אחוז.

דב חנין: הדבר הזה מאוד-מאוד ברור.

דב חנין: הנושא שנקרא סדרי דיון מיוחדים הובא על-ידי הממשלה והקואליציה, הוכרע.

דב חנין: התבקשה רביזיה בעניין הזה כדי לשנות משהו בסדרי הדיון המיוחדים.

דב חנין: ועדת הכנסת אמרה: סוגרים את הדלת לשנות משהו בסדרי הדיון המיוחדים, אין עוד יותר אפשרות.

דב חנין: כן, זה מה שהיא אמרה, זה המשמעות של דחיית הרביזיה.

דוד ביטן: לא אמרנו את זה.

דוד ביטן: מעולם לא אמרתי: סופי.

דב חנין: אדוני היושב-ראש, רק אסביר את המשמעות של ההחלטה.

דוד ביטן: הסברת את זה כבר.

דב חנין: המשמעות של ההחלטה הזאת היא שמרגע זה ואילך אין סופיות בהחלטת הוועדות.

דב חנין: נשמע את הפרשנות של היועצת המשפטית.

דוד ביטן: אני לא מסכים אתך.

דב חנין: זכותך לא להסכים.

דב חנין: אני רק אומר את דעתי.

דוד ביטן: אתה מזכיר לי חבר טוב שהיה תופס אותי בטלפון שעה וחצי עד שכל האוזן שלי היתה מתחממת.

דוד ביטן: הוא אמר לי: "הבנת?

דוד ביטן: " ואני אמרתי לו: "כן," אז הוא אמר: "טוב, אסביר לך עוד פעם".

דוד ביטן: ..

דוד ביטן: עזוב את זה, כבר הסברת את זה 8 פעמים.

דב חנין: אני אומר למען הפרוטוקול- - -

דוד ביטן: גמרנו, מספיק.

דוד ביטן: אני אוציא אותך.

דוד ביטן: אתה רוצה שאוציא אותך עוד פעם?

דב חנין: תוציא, תעשה מה שאתה רוצה.

דוד ביטן: אתה כל הזמן מנסה להשתלט.

דוד ביטן: הבנו את מה שטענת.

דב חנין: אני לא מנסה להשתלט.

דב חנין: אני מבקש לומר משפט אחרון.

דוד ביטן: אני אומר לך שאני לא מסכים אתך.

יצחק וקנין: תן לנו לשמוע את היועצת המשפטית.

דב חנין: משפט אחרון.

דוד ביטן: אני לא רוצה לשמוע.

דוד ביטן: אין משפט אחרון.

דוד ביטן: בבקשה.

דב חנין: תהיה בריא.

דב חנין: למה אתה כל-כך עצבני?

דוד ביטן: כי מכבדים אותך ואתה לא מכבד את היושב-ראש.

דוד ביטן: זו התוצאה של מה שאתה עושה.

דב חנין: תהיה בריא.

<ארבל אסטרחן: אני סבורה שאין מניעה שוועדת הכנסת תשנה את החלטתה, גם מסיבה עובדתית שקרתה במקרה הזה וגם באופן עקרוני.

<ארבל אסטרחן: קודם כול, מבחינה עובדתית, אני רוצה להזכיר שבדיון הראשון שהתקיים פה היו דיבורים על כך שיכול להיות שיהיו שינויים במשך השבוע.

<ארבל אסטרחן: למשל, דובר לא מעט, היו דרישות של חברי כנסת שהנושא של הגיוס יעלה אולי לקריאה שנייה ושלישית, ונשאלה כאן שאלה האם רוצים להביא את הנושא של ההצבעות השמיות.

<ארבל אסטרחן: ואז נאמר גם על-ידי, ואני לא זוכרת אם רק על-ידי- -

דוד ביטן: גם על-ידי.

<ארבל אסטרחן: - -שאם ירצו לעשות שינוי בסדר היום יצטרכו לבוא עוד פעם לוועדה, אבל אחרי שתתחיל ההצבעה לא ניתן לשנות שום דבר.

דוד ביטן: זה לא המצב.

<ארבל אסטרחן: זה נאמר כמה פעמים.

<ארבל אסטרחן: אמרו: אם תתחיל ההצבעה וידרשו- - -

דב חנין: אין בעיה.

דב חנין: אז אין הגבלה על נושאים חדשים בוועדות הכנסת.

דב חנין: מצוין.

דב חנין: גמרנו.

<ארבל אסטרחן: זה לא מה שאמרתי.

<ארבל אסטרחן: גם במקרה הזה אני לא חושבת שוועדת הכנסת שקיבלה לפני שבוע החלטה לא יכולה לקבל החלטה עכשיו.

דוד ביטן: תודה רבה.

דוד ביטן: עכשיו אגיד מה השינויים שאני רוצה לעשות, ואם מישהו רוצה להתייחס, בבקשה.

איילת נחמיאס ורבין: כולנו רוצים להתייחס.

איילת נחמיאס ורבין: זה לא נושא חדש, זה נסיבות חדשות.

<קריאה: נערוך פה דיון אם זה נושא חדש או לא נושא חדש.

דוד ביטן: השינויים שאני מבקש לתקן בהחלטה הקודמת פשוטים ביותר: אחד, בניגוד לזמנים שסיכמנו, מכיוון שיש את העצרת-האזכרה לזכר בן גוריון- - -

דב חנין: פתאום נודע שבן גוריון מת.

אחמד טיבי: אגב, אני גר בטייבה, אדוני.

אחמד טיבי: אנחנו יודעים על מותו של בן גוריון מזה שנים רבות.

אחמד טיבי: זה לא נושא חדש.

אחמד טיבי: מה התחדש שפתאום אתם משנים החלטה שכבר התקבלה?

אחמד טיבי: לא ידעתם שיש אזכרה לבן גוריון?

מיכל רוזין: הם חשבו שהוא קבור בהר הרצל.

מיכל רוזין: הם התבלבלו.

דוד ביטן: אענה לך.

דוד ביטן: זה נכון, אבל מכיוון שראש ממשלת ישראל נתניהו עומד לעקוף את משך הזמן בו כיהן בן גוריון אז זה משהו מיוחד.

מיכל רוזין: הוא רוצה כבר את הקבר מוכן.

מיכל רוזין: סליחה, חס וחלילה, לא התכוונתי.

מיכל רוזין: לא הבנתי את ההשוואה.

דוד ביטן: שעה 14:45 היא ההתחלה של הדיון ביום רביעי.

דוד ביטן: בניגוד למה שכתוב, שמייד נצא להצבעות.

איילת נחמיאס ורבין: לא הבנתי.

איילת נחמיאס ורבין: אנא תגיד פעם נוספת.

דוד ביטן: שעת פתיחת הישיבה ביום רביעי תהיה 14:45 במקום 11:00.

דוד ביטן: כל הבוקר פנוי לכם, תבואו ב-14:45.

מיכל רוזין: לשם מה?

דוד ביטן: תנו לי להגיד.

דוד ביטן: כאשר אתן לך את זכות הדיבור תגידי מה שאת רוצה.

דוד ביטן: תנו לי להגיד את השינויים.

דוד ביטן: בסעיף 6 כתוב שמייד נתחיל בהצבעות.

דוד ביטן: אנחנו לא נתחיל מייד בהצבעות.

דוד ביטן: סיכמנו בזמנו, קיבלנו החלטה שביום שלישי בשעה 20:00 יתחילו לסכם.

דוד ביטן: לפיכך המשך הסיכומים יהיה גם ביום רביעי, של יושב-ראש ועדת הכספים ואולי גם של שר האוצר, נראה של מי.

יואל חסון: נמשוך זמן.

רועי פולקמן: זה לא אולי.

רועי פולקמן: ידברו יושב-ראש ועדת הכספים ושר האוצר.

דוד ביטן: ואחר-כך מייד נתחיל בהצבעה.

מרב מיכאלי: ויושב-ראש האופוזיציה.

מרב מיכאלי: אם ביום רביעי יש דיבורים אז יושב-ראש האופוזיציה ידבר ביום רביעי.

דוד ביטן: לא.

דוד ביטן: בסך הכול נקצה לעניין 45 דקות לכולם, לא יותר מזה.

דוד ביטן: הסיכומים יתחילו היום ב-20:00 וימשיכו, עוד שלושה יסכמו ביום רביעי בשעה 14:45, רבע שעה לכל אחד.

דוד ביטן: האחרון יהיה שר האוצר.

מיכל רוזין: אפשר ב-9 בבוקר.

מיכל רוזין: מה הבעיה להיות פה ב-9?

יצחק וקנין: אני חושב שיש פה איזו טעות.

יצחק וקנין: אני לא חושב שיושב-ראש האופוזיציה צריך לדבר במקרה הזה.

יצחק וקנין: אני אומר את זה חד וחלק.

יצחק וקנין: מעולם לא היה דבר כזה.

יצחק וקנין: זה לא ראש ממשלה שצריך לדבר אחריו.

יצחק וקנין: זה בסך הכול סיכום של יושב-ראש הוועדה ושל שר האוצר.

יצחק וקנין: אחרת, תפתח את זה לראשי המפלגות.

צחי הנגבי: אתה צודק.

צחי הנגבי: הם ביקשו.

צחי הנגבי: יש דברים שהלכנו לקראתם, שהסכמנו עליהם, עשינו ג'סטה.

דוד ביטן: בבקשה, יושב-ראש הקואליציה הסכים לזה.

דוד ביטן: עכשיו הגענו לנושא העיקרי, יש 32,000 הסתייגויות.

מרב מיכאלי: יושב-ראש האופוזיציה אמור לדבר היום ביחד עם שר האוצר.

מרב מיכאלי: שר האוצר מבקש לדבר מחר.

אחמד טיבי: הם גילו רוחב-לב ובאו לקראת יושב-ראש האופוזיציה.

אחמד טיבי: אנחנו נציגי הרשימה השנייה בגודלה באופוזיציה.

אחמד טיבי: גם אנחנו מבקשים לדבר.

דוד ביטן: היו לכם יומיים לדבר.

דוד ביטן: תדברו כמה שאתם רוצים.

אחמד טיבי: גם להם היו, גם ל"עבודה" היו.

צחי הנגבי: גם סיעות הקואליציה לא מדברות.

דוד ביטן: אף אחד לא מדבר.

מיכל רוזין: אנשי הקואליציה דיברו עכשיו הרבה.

דוד ביטן: היום משעה 20:00 יהיו סיכומים ונמשיך אותם ביום רביעי.

יואל חסון: היום הסיכומים יימשכו עד מתי?

דוד ביטן: מ-8 ואילך, עד שייגמר.

דוד ביטן: הנושא הבא שאני רוצה לתקן, יש 32,000 הסתייגויות.

דוד ביטן: אני מבקש שתתקבל החלטה שניתן יהיה להצביע על קבוצת הסתייגויות בכל פעם ולא הסתייגות-הסתייגות.

דוד ביטן: יש הרי דף של תקציב.

דוד ביטן: בכל דף אפשר יהיה להצביע בנפרד.

דוד ביטן: היועצת המשפטית, תסבירי את העניין הזה, מה שדיברתי אתך.

דוד ביטן: בסופו של דבר ההצבעות על ההסתייגויות יהיו באופן מצומצם, יגיעו ל-600-700.

דוד ביטן: בבקשה, יושב-ראש הקואליציה.

צחי הנגבי: לא היינו מתכנסים כאן בהקשר הזה אילולא נערכה ספירה והסתבר שלראשונה בתולדות הכנסת אנחנו אמורים להצביע 266 שעות.

דב חנין: רק 11 יממות.

דב חנין: מה יש?

דב חנין: זה לא נורא.

צחי הנגבי: בלי בדיחות עכשיו, תן פעם אחת לדבר ברצינות.

צחי הנגבי: מספר כזה, 32,000 הסתייגויות, לא הוגש מעולם.

יואל חסון: על-ידי האופוזיציה, יש לומר.

יואל חסון: צריך להדגיש את זה.

צחי הנגבי: אם זה לטובת העשרת הדיון ולא משיכת הדיון, אז זה לא מניפולציה.

צחי הנגבי: אם זה לטובת "פיליבסטר" של הפלת הממשלה, זה לא דבר מקובל.

צחי הנגבי: ניסינו להידבר עם מי שנדברים אתו בהקשר הזה.

צחי הנגבי: בשלב זה אין הצלחה.

צחי הנגבי: לכן נצטרך להביא את הדברים להכרעה של ועדת הכנסת.

דוד ביטן: היועצת המשפטית, תוכלי להסביר?

<ארבל אסטרחן: היו מקרים בעבר שבמסגרת קביעת סדרי דיון מיוחדים נקבעו גם סדרי דיון מיוחדים להצבעות.

<ארבל אסטרחן: נקבע בעבר – לא פעמים רבות, אבל נקבע, גם בכנסת הזאת – שכאשר יש הסתייגויות מסוג מסוים, מה שנקרא סדרת הסתייגויות, יושב-ראש הישיבה רשאי להעמיד אותן להצבעה אחת.

<ארבל אסטרחן: אם היה רוב בהצבעה האחת הזאת מצביעים הסתייגות-הסתייגות.

<ארבל אסטרחן: אם לא היה רוב, רואים את כל ההסתייגויות באותה סדרה כ"נדחו".

מיכל רוזין: לְמה את קוראת "סדרה"?

מיכל רוזין: את יכולה להבהיר?

<ארבל אסטרחן: הפעם היתה מחשבה להצביע – אנחנו מדברים רק על התקציב.

<ארבל אסטרחן: חוק התקציב מורכב מסעיפים, כאשר כל סעיף זה משרד.

<ארבל אסטרחן: יש 83 סעיפים כאלה לשנת 2015 ו-83 לשנת 2016.

<ארבל אסטרחן: ההסתייגויות הן משלושה סוגים: תוספת תקציב, הפחתה או תוכנית חדשה.

<ארבל אסטרחן: המחשבה היא על כל משרד ומשרד מה-83 האלה, על כל סעיף וסעיף להעמיד להצבעה את השאלה האם תהיה תוספת, האם תהיה הפחתה או האם תהיה תוכנית חדשה.

<ארבל אסטרחן: אם יש רוב לתוספת – מצביעים אחת-אחת על כל התוספות.

<ארבל אסטרחן: כנ"ל במקרים האחרים.

<ארבל אסטרחן: כך לחוד על שנת 2015 ואחר-כך על שנת 2016.

דוד ביטן: קיבלתם הסבר.

דוד ביטן: מי רוצה להתייחס?

מרב מיכאלי: זה בינתיים, אבל אנחנו שומרים לנו את הזכות להירשם ולבקש לדבר בהמשך.

דוד ביטן: תמיד.

דוד ביטן: קודם כול, לחברי הוועדה יש יתרון.

דוד ביטן: השיטה היא שחברי הוועדה מדברים ראשונים ואחר-כך חברים אחרים.

מכלוף מיקי זוהר: יואל חסון, איזה דבר שנון תוכל להגיד עכשיו כדי שתוכל לשנות את הרעיון?

מכלוף מיקי זוהר: מעבר לעובדה שאנחנו כל-כך יודעים שאתה רוצה להפיל את הממשלה, מה הדבר השנון שתוכל עכשיו להגיד כדי לשכנע?

דוד ביטן: הוא חייב להגיד משהו.

איילת נחמיאס ורבין: אתה יודע שיבוא משהו מעניין.

מכלוף מיקי זוהר: משהו שנון, משהו שיש בו משמעות, לא סתם לדבר.

דוד ביטן: אני מבקש ממך, תעקוף אותו, את מה שהיה בוועדת הכספים.

יואל חסון: אני לא מתחרה במיקי זוהר, קטונתי.

יואל חסון: הוא עשה עבודה יפה בוועדת הכספים.

יואל חסון: הוא הבהיר לקהל שהוא מייצג הרבה כסף.

יואל חסון: זה יפה מאוד.

יואל חסון: לגופו של עניין, אני מבין את המציאות כפי שהציג אותה יושב-ראש הקואליציה, מבחינת היקף השעות שהוא באמת לא הגיוני ולא סביר.

יואל חסון: מצד אחד, אני רוצה להתריע בפני חברי הכנסת.

יואל חסון: בכל זאת ההסתייגויות הן כלים פרלמנטריים חשובים ביותר ובסיסיים בהיגיון של תהליך העברת התקציב.

יואל חסון: כאשר אתה לוקח – לא משנה כמה הסתייגויות יש, ואני שמח שהאופוזיציה על כל חלקיה הצטיינה ובאמת הגישה יותר מ-30,000 הסתייגויות, זה לא היה עד כה מעולם.

רועי פולקמן: צריך להיות בהן תוכן, אתה יודע.

יואל חסון: זה לא היה מעולם.

יואל חסון: אמרתי לך, כדאי שתלמד דברים.

רועי פולקמן: אתה יכול להצטיין בלהגיש הרבה הסתייגויות.

רועי פולקמן: כתוב שם: "0.1, 0.2".

רועי פולקמן: זה תרגיל פרלמנטרי אבל המילה הצטיינות לא נכונה כאן, לא הייתי נסחף.

דוד ביטן: הם הצטיינו במספר.

רועי פולקמן: זה להגיש "על אוטומט", שהעוזרים יגישו.

יואל חסון: אני מציע לך להיות הרבה יותר צנוע בכל הקשור לביקורת על האופוזיציה.

יואל חסון: אני מאחל לך שיום אחד תחבוש את ספסלי האופוזיציה, תשב שם ותבין את זה.

מיכל רוזין: תלמד מ"יש עתיד".

מיכל רוזין: תלמד שיעור בצניעות מ"יש עתיד".

יואל חסון: אתה לא תבין כי אתה הרי איש הממסד עכשיו, אתה מייצג את שר האוצר, אתה הרי "לא רואה בעיניים".

יואל חסון: לא משנה המהות, אתה מייצג את שר האוצר.

יואל חסון: אגיד לך, במדינה דמוקרטית, מה לעשות, יש הסתייגויות.

רועי פולקמן: שהן טכניות.

יואל חסון: והאופוזיציה עושה את העבודה שלה.

יואל חסון: אל תזלזל בעבודה הזאת.

יואל חסון: אולי יום אחד תבין את זה.

יואל חסון: אולי כשתגדל תבין.

מיקי לוי: - - -

יואל חסון: עם כל הכבוד להתחשבות – אדוני היושב-ראש, חשוב לי שתקשיב לי.

יואל חסון: חבר הכנסת פולקמן, אמרתי לך, כדאי שתקשיב.

איילת נחמיאס ורבין: יש מספיק הסתייגויות רציניות.

יואל חסון: כאשר אני הייתי במצבך הקשבתי יותר, האמן לי.

רועי פולקמן: אל תטיף.

רועי פולקמן: אני מקשיב לך בקשב רב אבל אל תטיף.

יואל חסון: אתה מטיף.

יואל חסון: אתה לא מבין בכלל את הרוח של הבית הזה.

יואל חסון: אתה חושב שאנחנו מין פקידים פרלמנטריים שאמורים להצביע "כן, כן, כן" כי מישהו אומר לנו לעשות את זה.

רועי פולקמן: כשיש הסתייגות עניינית אני מתייחס אליה בענייניות.

יואל חסון: אנחנו לא פקידים פרלמנטריים, אדוני.

מרב מיכאלי: גם "יש עתיד" חשבו כך כשהם היו בקואליציה.

יואל חסון: אולי אתה פקיד פרלמנטרי.

יואל חסון: אנחנו לא פקידים פרלמנטריים.

רועי פולקמן: לא נכון, אנחנו מאוד ענייניים בדיונים, מאוד.

רועי פולקמן: אם יש הסתייגויות רציניות- - -

מיכל רוזין: חלק מן הענייניוּת זה להבין את הפרלמנטריזם ואת הדמוקרטיה.

מרב מיכאלי: לפעמים אתם ענייניים.

רועי פולקמן: את יודעת כמה אנחנו רציניים.

מרב מיכאלי: אתם מחליטים מה בעיניכם ענייני ומה לא.

מרב מיכאלי: אתם מתבלבלים לחשוב שכאשר אתם בקואליציה אז יש לכם זכות להחליט מה ענייני ומה לא.

רועי פולקמן: חס וחלילה.

רועי פולקמן: את יודעת שלכתוב סתם מספרים זה לא הסתכלות רצינית.

מרב מיכאלי: כאשר אתה תהיה באופוזיציה אני מקווה בשבילך שתעשה- - -

דוד ביטן: כמה מההסתייגויות אתה כתבת?

יואל חסון: אלפים.

מכלוף מיקי זוהר: תשאל את העוזרים.

מכלוף מיקי זוהר: אל תדבר אתו.

יואל חסון: אדוני, אזכיר לך, בתחילת דרכך הייתי מורה הנבוכים שלך בתקנון הכנסת.

יואל חסון: אני חייב להגיד שמאז אתה כבר עפת למעלה.

דוד ביטן: לא היית מורה נבוכים שלי.

דוד ביטן: אתה היית טוען טענות ואני הייתי מסתכל בתקנון.

יואל חסון: אתה עפת למעלה והתקנון עף אתך.

דוד ביטן: אני יכול להפריע לך לרגע?

דוד ביטן: חבר הכנסת פולקמן, בנושא הגדרת מספר השרים, אתה יודע מה ההסתייגות שאהבתי הכי הרבה: "במקום 'שר בלי תיק' יבוא 'תיק בלי שר' ".

דוד ביטן: זו היתה אחלה הסתייגות.

מיכל רוזין: היו עוד הסתייגויות הרבה יותר יצירתיות.

איילת נחמיאס ורבין: כפי שאומרים" "הפוסל, במומו פוסל".

איילת נחמיאס ורבין: אני מציעה שתבדקו את עצמכם לגבי שר בלי תיק.

יואל חסון: לחבר הכנסת פולקמן אני רוצה להסביר, כאשר יש הסתייגות, גם ההסתייגות שדיברתם עליה, כאשר היא במקרה עוברת בכנסת, מה לעשות, כל התקציב שלך נופל והממשלה מוחקת את החוק הזה.

יואל חסון: זאת מטרתנו, מה לעשות.

יואל חסון: אנחנו לא תומכים בתקציב שעשית, לא מאמינים בתקציב של שר האוצר שלך, לא מאמינים בממשלה שלך, מה לעשות, ורוצים להפיל את התקציב.

רועי פולקמן: אל תקרא לזה רציני.

מיכל רוזין: זה רציני ביותר.

יואל חסון: אנחנו לא מאמינים בתקציב הזה, ומה לעשות, אלה הכלים הפרלמנטריים שעומדים לרשותנו.

יואל חסון: אני רוצה לסכם.

יואל חסון: אני פונה גם ליועצת המשפטית.

יואל חסון: אני באמת מבין את הבעיה הטכנית אבל אנחנו הולכים כאן על מדרון באמת חלקלק ומסוכן של החלשת הכלי הפרלמנטרי של הסתייגויות בידי חברי הכנסת.

דוד ביטן: לא נכון.

דוד ביטן: יש 32,000.

יואל חסון: אל תגיד לי לא נכון, כי גם אם אחליט מחר להגיש 80,000 הסתייגויות, כל עוד יש לי אפשרות לעשות את זה, ואני חושב שיש לי סיבה להגיש את ההסתייגויות האלה, אז מחר יחליטו שמצביעים על חוברות שלמות ועל עמודים שלמים.

דוד ביטן: לא, ההחלטה סבירה והגיונית לגופו של עניין.

יואל חסון: לכן אני אומר לך, אדוני, הייתי מצפה לפתרון הרבה יותר יצירתי.

דוד ביטן: תשאיר משהו לאיילת נחמיאס-ורבין.

יואל חסון: אני "מחמם" את החבר'ה שלי, אני רק "להקת החימום".

יואל חסון: אדוני, הייתי מצפה שוועדת הכנסת תדון בזה באורך רוח ותמצא פתרון יצירתי יותר.

יואל חסון: יש הסתייגויות שאני מאמין בהן מעומק הלב ואני מבקש שיצביעו עליהן אחת-אחת.

יואל חסון: אני לא מוכן שיצביעו על ההסתייגויות שלי כמקשה אחת, לא יקום ולא יהיה, ויחברו אותן להסתייגויות כאלה ואחרות.

דוד ביטן: כמעט שכנעת אותי...

דוד ביטן: איילת נחמיאס ורבין.

איילת נחמיאס ורבין: אתמול אתה הסכמת אתי.

דוד ביטן: על מה הסכמתי?

יואל חסון: מנהלת הסיעה שלנו הזכירה לי.

יואל חסון: אדוני, אני רוצה לומר לך, ואני זורק את זה פה על השולחן, ואני לא אוהב להשתמש בכלי הזה.

יואל חסון: אני אומר לך שהאופוזיציה גם תשקול לפנות לבג"ץ בעניין הזה.

יואל חסון: אנחנו רואים בזה פגיעה בסדרי המדינה ותקדים מסוכן מאוד שמסכן את הדמוקרטיה.

מכלוף מיקי זוהר: חבר הכנסת חסון, בג"ץ לא מתערב בשיקולים פוליטיים.

מכלוף מיקי זוהר: בג"ץ לא רוצה להפיל את הממשלה.

יצחק וקנין: אנחנו זקנים פה בכנסת.

יצחק וקנין: לא ראיתי אופוזיציה כמוכם, לא היה דבר כזה מעולם שמגישים 32,000 הסתייגויות.

יצחק וקנין: תמיד הגענו בסוף לכל מיני הסכמות דרך ועדת הסכמות, וכאשר לא הגיעו להסכמות- - -

איילת נחמיאס ורבין: האופוזיציה מגיעה מצוידת באנשים מיומנים.

איילת נחמיאס ורבין: מה אתה רוצה?

יצחק וקנין: רוני בר-און במפלגה שלו, לא מישהו אחר, במפלגה של יואל חסון, אבל יש לו זיכרון קצר.

<קריאה: בליכוד או בקדימה?

איילת נחמיאס ורבין: גם אתם כשהייתם באופוזיציה הגשתם הסתייגויות.

איילת נחמיאס ורבין: נו, באמת.

יצחק וקנין: רוני בר-און זרק אותנו מן החדר.

איילת נחמיאס ורבין: חבר הכנסת וקנין, היום יש לנו יום לא טוב עם ש"ס אז אל תרגיז אותנו.

איילת נחמיאס ורבין: היום הצליחו להרגיז אותי.

יצחק וקנין: מה זה שייך לש"ס?

עודד פורר: אם חבר הכנסת רועי פולקמן עבר על 32,000 הסתייגויות אז אפשר להצביע עליהן.

יואל חסון: אדוני היושב-ראש, אין לנו פה את חבר הכנסת רועי פולקמן אלא יש לנו רב-ח"כ כי הוא כרגע הודה שהוא קרא 32,000 הסתייגויות אז אפשר גם להצביע עליהן.

רועי פולקמן: התשובה היא כן.

יואל חסון: אז יש לנו רב-ח"כ.

יואל חסון: אני מבקש להגדיל לו את השכר.

יואל חסון: אתה רוצה אולי עוזר שלישי ועוזר רביעי?

רועי פולקמן: אני בעד.

יואל חסון: אני חושב שאתה צריך עוזר רביעי.

דוד ביטן: אוריד לו לעוזר אחד אם הוא מסוגל לבד...

רועי פולקמן: תוסיף לי עוד עוזר.

דוד ביטן: המסקנות שלך הפוכות.

דוד ביטן: אני מתפלא עליך, אחרי מה שלימדתי אותך בראשון לציון.

דוד ביטן: ..

ישראל אייכלר: אני מציע לקבל את ההצעה של יואל חסון, ללכת לבג"ץ ושבג"ץ יישב 200 שעות ויצביע על כל ההסתייגויות.

איילת נחמיאס ורבין: הרב אייכלר, אני נשבעת לך, מעולם לא הפרעתי לך בוועדת הכנסת.

איילת נחמיאס ורבין: אתם לא נותנים לממש את זכות הדיבור ואנחנו באמת נישאר פה עכשיו שבוע-שבועיים, אין בעיה.

מיקי לוי: זה קשור לכלים פרלמנטריים.

איילת נחמיאס ורבין: דעו לכם שחברי הכנסת פולקמן, ברושי ואני היום הרמנו את שדולת התעשייה במרץ.

דוד ביטן: הוא קורא את ההסתייגויות באופן תעשייתי.

רועי פולקמן: יש לי קריאה מהירה.

יואל חסון: מצד שני, הוא לא שומר על שקט תעשייתי.

איילת נחמיאס ורבין: בעניין התעשייה יש הרבה מה לקרוא, הרבה הסתייגויות.

מכלוף מיקי זוהר: - - - הצבעה על נושא חשוב.

מכלוף מיקי זוהר: הוא לא עובר בכנסת.

מכלוף מיקי זוהר: זה כלי פרלמנטרי.

איילת נחמיאס ורבין: מיקי זוהר, הכסף שקיבלת לא הספיק לך?

יואל חסון: זאת לא ועדת הכספים.

איילת נחמיאס ורבין: אני רוצה שיירשם בפרוטוקול שאני לא הפרעתי ושכל הזמן מפריעים לי.

דוד ביטן: מיקי זוהר, אני קורא לך לסדר פעם ראשונה.

איילת נחמיאס ורבין: מיקי זוהר, אתה מנהל שיחות ביניים ואתה מפריע לי.

איילת נחמיאס ורבין: כפי שאמר קודם יושב-ראש הקואליציה, בואו רגע מילה של רצינות.

איילת נחמיאס ורבין: אזכיר לך במה הסכמת אתי אתמול ולרגע אפילו נטית ללכת אתי.

איילת נחמיאס ורבין: בעניין חוק הגיוס, כשדיברנו על הוועדה המיוחדת ואמרנו שזה נושא חברתי ולא נושא ביטחוני הסכמת אתי שלא יכול להיות, שזה לכל הפחות לא יהיה אלא בוועדת חוץ וביטחון פתוחה לדיון ציבורי.

איילת נחמיאס ורבין: הסכמת אתי?

דוד ביטן: נכון, אמת.

איילת נחמיאס ורבין: אז קודם כול ראית שהשבוע הסכמת אתי פעם אחת.

רועי פולקמן: זה מראה שיש ענייניוּת בנושאים רציניים בין קואליציה ואופוזיציה.

איילת נחמיאס ורבין: אנחנו מדברים על זה הרבה, דוד ביטן, ובשיחות בינינו אנחנו מדברים למשל על הנושא של פטור מחובת הנחה, על כל מיני כלים שבהם הממשלה בעצם יכולה בקלות רבה מאוד – תסלחו לי שאני לא אומרת את זה כרגע בצורה דיפלומטית או פרלמנטרית – לרמוס את האופוזיציה מאוד-מאוד בקלות.

דוד ביטן: לא רומסים.

איילת נחמיאס ורבין: דוד ביטן, באמת תן לי לסיים.

איילת נחמיאס ורבין: זה לא אישי אלא עניין פרלמנטרי והתנהגות דמוקרטית, איך אנחנו רואים את הדמוקרטיה.

איילת נחמיאס ורבין: מתחילת הקדנציה הזאת אנחנו רואים כמה פעמים מביאים פטור מחובת הנחה.

איילת נחמיאס ורבין: אני לא מאמינה שאי פעם אגיד למזכירת הכנסת שהיא מפריעה לי באמצע הדיון.

איילת נחמיאס ורבין: אני בזכות דיבור.

איילת נחמיאס ורבין: אם הייתי מתנהגת כך במליאה אז היית מביאה לי סדרן.

איילת נחמיאס ורבין: יש עניין פרלמנטרי, אילו כלים אתה מנצל ואיך אתה מנצל אותם.

איילת נחמיאס ורבין: פטור מחובת הנחה, למשל, בקדנציה הזאת מנוצל בצורה – לא אגיד מי מיושבי החדר הזה מן הקואליציה חושב כמונו, שיש בעיה עם הפטור מחובת הנחה.

איילת נחמיאס ורבין: הסתייגויות זה כלי.

איילת נחמיאס ורבין: בואו נאמר את האמת, בוועדות בחוקים סביב חוק ההסדרים היתה לנו הרבה מאוד משמעות והרבה מאוד השפעה.

איילת נחמיאס ורבין: אתה יכול להשפיע.

איילת נחמיאס ורבין: כשבאים בסוף לדון בחוק התקציב ההסתייגויות הן חלק מרכזי מבין הכלים שיש לנו.

איילת נחמיאס ורבין: יש שם הרבה מאוד הסתייגויות ענייניות, הסתייגויות רלוונטיות.

מכלוף מיקי זוהר: מה דעתך לשכנע את הציבור להצביע בשבילכם?

מכלוף מיקי זוהר: זה אחלה רעיון.

מכלוף מיקי זוהר: תשכנעו את הציבור להצביע בשבילכם.

יואל חסון: היוהרה שלכם תעלה לכם.

יואל חסון: האמן לי, אני אומר לך את זה מניסיון.

איילת נחמיאס ורבין: אמר תמיד אריק שרון: הגלגל הוא עגול.

מכלוף מיקי זוהר: היהירות מצויה בשמאל.

דוד ביטן: מיקי זוהר, אני קורא לך לסדר פעם שנייה.

איילת נחמיאס ורבין: מה השטויות שאתה מדבר?

איילת נחמיאס ורבין: מיקי זוהר, אתה פשוט מדבר שטויות שבאמת לא קשורות לעניין.

איילת נחמיאס ורבין: לחברי כנסת מן הקואליציה מותר לא להסכים אתי על ההסתייגויות ומותר לא להסכים אתי על אופן ההצבעה אבל לא מותר להם לזרוק סתם מילים פופוליסטיות חסרות כל ערך כפי שעשה עכשיו מיקי זוהר.

מכלוף מיקי זוהר: אנחנו לא פופוליסטים.

מכלוף מיקי זוהר: זה החלק שלכם.

דוד ביטן: מיקי זוהר קראתי לך לסדר פעמיים.

איילת נחמיאס ורבין: לא, מה פתאום, חס וחלילה.

איילת נחמיאס ורבין: כבר כתוב בעיתונים שאתה פופוליסט, אני לא צריכה להגיד את זה.

איילת נחמיאס ורבין: דוד ביטן, מוכרחים למצוא מנגנון שמכבד את האופוזיציה.

דוד ביטן: ניסינו.

איילת נחמיאס ורבין: לא מספיק.

דוד ביטן: ניסינו – ואשיב לכם בסוף – לגבש איזו הסכמה.

דוד ביטן: זה לא הלך.

דוד ביטן: עפר שלח לא נמצא פה.

דוד ביטן: מיכל רוזין, בבקשה, 3 דקות לרשותך.

מיכל רוזין: אני אורחת, אתה צריך לתת לי יותר, לאורחים נותנים יותר.

דוד ביטן: בואי נתחיל ונראה מה הולך.

אחמד טיבי: למה אני לא מדבר?

אחמד טיבי: אני לא מבין.

דוד ביטן: רצית לדבר מאוחר יותר.

אחמד טיבי: אמרתי ראשון.

אחמד טיבי: שמרתי לעצמי את הזכות להיכנס בכל שלב של הישיבה.

דוד ביטן: זה לא הולך כך.

דוד ביטן: ויתרת על המקום.

דוד ביטן: אמרתי לך שאתן לך אחר-כך.

מיכל רוזין: אני רוצה להתחיל בשיעור בדמוקרטיה לחברי חבר הכנסת רועי פולקמן.

מיכל רוזין: הוא דווקא מקשיב לי.

מיכל רוזין: כשאני אומרת לו "חטא היוהרה" אני מדברת לא על מה ענייני או לא ענייני.

מיכל רוזין: אין ספק, כולנו שיודעים שחלק גדול מן ההסתייגויות לא ענייניות.

מיכל רוזין: אנחנו יודעים גם את זה, זה גם לא דבר חדש.

רועי פולקמן: רוב ההסתייגויות.

מיכל רוזין: זה לא רלוונטי.

מיכל רוזין: העניין המהותי והענייני הוא עצם העניין.

מיכל רוזין: כלומר, יש פה מערכת פרלמנטרית, יש פה אופוזיציה וקואליציה.

מיכל רוזין: הרי כמעט בכל הצעות החוק, למרות שאני מודה, נתתם לנו כמה שמחות לאחרונה, וכך כדאי שימשיך להיות- - -

מכלוף מיקי זוהר: את מככבת בכל השמחות שם.

מיכל רוזין: בהחלט, ושזה ימשיך.

מכלוף מיקי זוהר: את חוגגת כל ניצחון כאילו מרצ הביאה 15 מנדטים.

מיכל רוזין: הרי ממילא לקואליציה- - -

רועי פולקמן: יש דיון ענייני, לא יהירות.

מיקי לוי: אתם יודעים שלא היה כדבר הזה.

מיקי לוי: אל תקל בזה ראש.

דוד ביטן: מיקי זוהר, אתה רוצה שאוציא אותך בכוח?

דוד ביטן: אוציא אותך ל-5-10 דקות.

מכלוף מיקי זוהר: - - -

דוד ביטן: אתה לא נותן לה בכלל לדבר.

מיכל רוזין: חבר הכנסת ביטן, אתה צריך להקשיב לי.

מיכל רוזין: איך תדע?

מיכל רוזין: איך תלמד?

<קריאה: חבר הכנסת ביטן כבר למד.

מיכל רוזין: דרך אגב, אני חושבת שבאמת חבר הכנסת ביטן מבין את המערכת הפוליטית ואת מה שנקרא במירכאות "המשחק הפוליטי".

מיכל רוזין: הרי יכולת להגיד: תקשיבי, אנחנו קואליציה, יש לנו 61 אצבעות, הרי בכל מקרה אנחנו מנצחים בכל דבר.

מיכל רוזין: לכו הביתה, שבו בבית, תקראו עיתונים, עזבו, תנו לי.

מיכל רוזין: ממילא הממשלה היא זאת שמביאה הצעות חוק, היא מעבירה, היא מחליטה על התקציב.

רועי פולקמן: לא אמרתי את זה ואני לא חושב כך.

מיכל רוזין: מה שאתה אומר הוא הרחבה של זה.

מיכל רוזין: למה?

מיכל רוזין: זה בדיוק העניין.

מיכל רוזין: אתם לאט-לאט מכרסמים בכלים הפרלמנטריים של האופוזיציה.

מיכל רוזין: לאופוזיציה אין הרבה כלים אבל גם בכלים שיש לה, מן הראוי לשמור אותם על מנת לשמור על הדמוקרטיה בישראל.

מיכל רוזין: אתם רוצים לקצץ בהצבעות אי-אמון.

רועי פולקמן: זה בהסכמות.

מיכל רוזין: בכל דבר אתם אומרים: "מה זה חשוב, זה פארסה, באי-אמון הרי אתם יודעים שלא תפילו את הממשלה, בשביל מה לדבר שעות ואז יפילו".

מיכל רוזין: אתה לא מקשיב.

מיכל רוזין: אתם מפריעים לי.

מיכל רוזין: הרי בסופו של דבר על כל דבר אתם אומרים: "עזוב, זה פארסה, בשביל מה לדון שעות, בשביל מה אנחנו עומדים היום במליאה ומדברים למליאה ריקה?" אתם מגחכים את כל המערכת הפוליטית.

מיכל רוזין: בזה שאתה אומר לי: "לא", כי זה ענייני או לא ענייני – אתה מבטל את המערכת הדמוקרטית הפרלמנטרית במדינת ישראל.

מיכל רוזין: שיישבו רק הפקידים ויחליטו מה נכון למדינת ישראל, מה התקציב, מה הסעיפים הנכונים, כן או לא, אולי נעשה איזה משא ומתן עם עוד כמה אנשים ותחליטו.

רועי פולקמן: אנחנו יושבים פה ימים ושבועות ודנים בהסתייגויות של האופוזיציה ומשנים חוקים.

מיכל רוזין: וטוב שכך, וזה בזכות האופוזיציה.

מיקי לוי: אלה הכלים שעומדים לרשותנו.

רועי פולקמן: תודו שאנחנו עושים את זה.

רועי פולקמן: כמה תיקונים הכנסנו בהצעות חוק?

מיקי לוי: - - -

רועי פולקמן: מה אתה רוצה שנעשה, שנשב פה עכשיו שבועיים לדון בהסתייגויות?

איילת נחמיאס ורבין: - - -

מיכל רוזין: יושב-ראש הוועדה, תשמור על זכות הדיבור שלי.

מיקי לוי: תביאו הצעת חוק לבטל את הכלים הפרלמנטריים.

מיקי לוי: מה הבעיה?

מיקי לוי: ממילא יש לכם 61 אצבעות.

רועי פולקמן: זה זילות בכלי אופוזיציה.

דוד ביטן: מיקי לוי, אני קורא לך לסדר פעם ראשונה.

מיקי לוי: תעשו את זה.

מיקי לוי: נראה אתכם.

דוד ביטן: אם אתם רוצים שאוציא אנשים, אוציא, אין בעיה.

מיקי לוי: נראה אתכם.

דוד ביטן: מיקי לוי, אני קורא אותך לסדר פעם שנייה.

מיקי לוי: המלחמות שלהם הן לא רק מולנו.

מיקי לוי: יש ציבור.

מיכל רוזין: אם מדברים על זילות וחוסר ענייניות – אני חוזרת שוב כי זו נקודה חשובה מאוד.

מיכל רוזין: הרי כל סדרי הדיון האלה, שאנחנו מדברים מ-10 בוקר ועד 8 בערב, גם מוציאים את העוקץ מדיונים חשובים של תקציב.

מיכל רוזין: יש עניין גם של מראית עין לציבור.

מיכל רוזין: יש מה שהציבור רואה.

מיכל רוזין: כפי שהוא רוצה שאתה תיאבק על הדברים שלמענם הוא בחר בך הוא רוצה שאני איאבק, גם אם בחוסר הצלחה, כי מה לעשות, אני באופוזיציה, על הדברים שבעבורם הוא בחר בי.

מיכל רוזין: לכן אל תבטל את המקום הזה.

מיכל רוזין: אל תבטל את זה שאני עומדת היום במליאה ומגיעה לכנסת למרות שאין הצבעות ואין לכך לכאורה משמעות ואני עומדת ומדברת.

מיכל רוזין: דרך אגב, אתה בין היחידים בקואליציה שנוהגים כך.

מיכל רוזין: רוב חברי הקואליציה זלזלו בציבור שלהם, לא טרחו לבוא, לעמוד ולדבר, כאילו "מה זה משנה, השרים ממילא מחליטים, לנו אין שום משמעות".

מיכל רוזין: זה בדיוק כרסום ביסודות הדמוקרטיה וכרסום בפרלמנטריזם הישראלי.

מיכל רוזין: להגיד כל הזמן "זה לא חשוב" – אתה יודע ממתי אני שומעת את זה?

מיכל רוזין: כבר עשרים שנים אני שומעת: "אוי, מה זה השטויות האלה?

מיכל רוזין: ממילא כל ההסתייגויות הן 'תיק', 'שר בלי תיק', 'תיק בלי שר', הוספתם שקל, הוספתם פה ושם.

מיכל רוזין: " שמענו את זה לאורך שנים.

מיכל רוזין: ועדיין יש משמעות, גם ציבורית, הציבור רואה משמעות בכך שיש קואליציה ואופוזיציה במדינת ישראל, שיש משטר פרלמנטרי, שלא סוגרים אי-שם בחדרים כל מיני עסקאות, שהאופוזיציה לא הולכת הביתה ואומרת: "טוב, מה לעשות, הרי ממילא אין לנו די אצבעות להצביע".

מיכל רוזין: בסופו של דבר סדרי הדיון האלה מעקרים את הענייניות.

דוד ביטן: שמענו והבנו.

דוד ביטן: אתייחס לזה בסוף.

דוד ביטן: אשיב לכולם בסוף.

מיכל רוזין: נכון שלא לכל הסתייגות יש תוכן.

מיכל רוזין: אני מבינה שהתעוררתם אתמול בבוקר או היום בבוקר וגיליתם על האזכרה של בן גוריון.

מיכל רוזין: ההזמנה מחכה על השולחן שלי כבר לפחות שבועיים.

אחמד טיבי: לא יפה שלא מעדכנים אותם.

אחמד טיבי: ..

מיכל רוזין: זה קונספירציה של השמאל.

מיכל רוזין: ..

איילת נחמיאס ורבין: בטייבה יודעים.

איילת נחמיאס ורבין: בירושלים לא.

איילת נחמיאס ורבין: בטייבה היו הראשונים לזהות.

איילת נחמיאס ורבין: ..

אחמד טיבי: אתה יודע מתי ידענו?

אחמד טיבי: נהרנו באוטובוסים מהדרום לצפון, מהצפון לדרום.

אחמד טיבי: ..

דוד ביטן: עברתם דרך שדה בוקר...

מרב מיכאלי: זה היה כשהם עוד היו בדואים והם נדדו.

מרב מיכאלי: ..

איילת נחמיאס ורבין: אני יודעת איפה עצרתם, בשדרות בן גוריון בתל-אביב.

איילת נחמיאס ורבין: ..

מיכל רוזין: אני מבינה את החשיבות להיות באזכרה, ועדיין אני חושבת שלשנות שוב את סדרי הדיון, להתחיל את הדיון בשעה 15:00 – אז שוב נראה את התמונות שאנחנו זוכרים ב-4-5 לפנות בוקר.

דוד ביטן: רצינו לעשות קיזוז אבל מרב מיכאלי לא הסכימה.

מיכל רוזין: כולם עדים פה שאם מישהי תהיה ערה כל הלילה וערנית זה יהיה אני ועליזה.

מיכל רוזין: ולכן מן הראוי שנקיים דיון ענייני במשך כל היום על רוב ההסתייגויות.

מיכל רוזין: שאלה אחרונה, כבוד היושב-ראש, אליך ואל היועצת המשפטית, זה חשוב.

מיכל רוזין: אם אפשר בכל סעיף להחליט להצביע על כל ההסתייגויות ואז להחליט אם עובר או לא עובר, על-פי אותו עיקרון אפשר להצביע על כל ההסתייגויות ביחד.

דוד ביטן: את זה אי אפשר לעשות.

מיכל רוזין: ואם הן לא עוברות – זה לא עבר, ואם זה עובר – צריך להתחיל להצביע על כל הסתייגות בנפרד.

מיכל רוזין: זה אותו דבר.

מיכל רוזין: זאת היתה שאלה ואני רוצה תשובה מהיועצת המשפטית.

דוד ביטן: אענה לך.

דוד ביטן: אם אפשר אני מבקש שחברי הכנסת לא יחזרו על עצמם.

מיכל רוזין: אתה אמנם עורך-דין אבל אני רוצה תשובה מהיועצת המשפטית.

יואל חסון: הערה ליושב ראש הקואליציה.

יואל חסון: כיושב-ראש הקואליציה בעבר, ובאמת קטונתי ליד צחי הנגבי שהוא ותיק חברי הכנסת בבית, אני חושב שבעולם נורמלי כאשר צצה בעיה כפי שצצה, מן הראוי היה לא ללכת לפתרונות משפטיים, לשינויי תקנון וכדומה- -

דוד ביטן: ניסינו להגיע להסכמות.

יואל חסון: - -אלא לשבת "עד שייצא עשן לבן" ולהגיע למסגרות הסכמה.

דוד ביטן: אתייחס לזה בסוף.

יואל חסון: צחי הנגבי, זה הדבר הנכון לעשות פרלמנטרית.

יואל חסון: צריך ללכת לכיוון הזה, אדוני.

דוד ביטן: אבל כבר דיברת.

דוד ביטן: זה לא שאלה אליו.

צחי הנגבי: תדע שעשינו את זה, נפגשנו אצל יושב-ראש הכנסת עם יצחק הרצוג לפני שעתיים ועם מרב מיכאלי ואיל ינון.

דוד ביטן: לא מצליחים.

דוד ביטן: דרך אגב, היתה הבנה כל הזמן, לאורך כל הדרך, שיקצצו, שיוותרו על חלק מן ההסתייגויות, וזה לא קרה.

דוד ביטן: אחמד טיבי, בבקשה.

אחמד טיבי: תודה רבה.

אחמד טיבי: אני מבקש הקשבה, לרבות מן האופוזיציה.

אחמד טיבי: אדוני יושב-ראש הוועדה וגם אדוני יושב-ראש הקואליציה, התחלת הדיון בשעה 14:45 לא מוצדקת.

אחמד טיבי: יש בוקר שלם שצריך ואפשר לנצל אותו, החל מהשעה 10:00.

אחמד טיבי: יהיו סיכומים.

אחמד טיבי: אני מבקש להתחיל את הדיון בשעה 10:00, סיכומים – 45 דקות, ואחר-כך להתחיל בהצבעות.

דוד ביטן: מרב מיכאלי לא הסכימה לעשות קיזוזים.

מרב מיכאלי: אני מצטערת, זה לא נכון.

מרב מיכאלי: אדוני, יש עוד דבר שצריך להגיד לפרוטוקול שהוא לא נכון- - -

אחמד טיבי: היות ונודע לי, גם בטייבה יודעים, שגם ראש הממשלה וגם יושב-ראש האופוזיציה נוסעים לשדה בוקר, אני לא רואה שום בעיה ששניהם יתקזזו בהצבעה.

אחמד טיבי: אם מפלגת העבודה מתנגדת – ההתנגדות לא לעניין.

דוד ביטן: אנחנו אתך בעניין הזה.

אחמד טיבי: לכן אני מבקש לחזור להצעה המקורית: מתחילים בשעה 10:00, דיונים במשך 45 דקות, הצבעות החל מ-10:45, קיזוז לראש הממשלה עם יושב-ראש האופוזיציה.

נורית קורן: וגם יושב-ראש הכנסת.

אחמד טיבי: אם שלושה מפה אז שלושה גם מפה, אם שניים מפה אז שניים גם מפה.

מכלוף מיקי זוהר: בתנאי שיסכימו להיות אזוקים זה לזה.

מכלוף מיקי זוהר: אחרת, אני מתנגד...

אחמד טיבי: מי שנוסע, מתקזז.

אחמד טיבי: נסעת קוזזת, לא נסעת לא קוזזת.

אחמד טיבי: במקרה הזה, נסעת – קוזזת, כי אחרת זה "לעשות דווקא" ולירות לעצמנו ברגל.

אחמד טיבי: זה מיותר לחלוטין.

אחמד טיבי: אני חבר כנסת ותיק.

אחמד טיבי: אני לא אוהב את ה"שטיקים" האלה.

דוד ביטן: סיימת?

אחמד טיבי: אני לא מסיים לפני שאני מקבל הסכמה על הדברים.

דוד ביטן: זה תלוי בהם.

אחמד טיבי: בואו נדון על ההצעה שלי, שתעמוד להצבעה, אני מבקש.

יואל חסון: אני גם בעד ההצעה של חבר הכנסת טיבי, כפוף לאישור של יושבת-ראש הסיעה מרב מיכאלי.

אחמד טיבי: אולי מפלגת העבודה תגיד כן.

דוד ביטן: הבעיה היא שיוצאים 3 מהימין ו-1 מהשמאל.

אחמד טיבי: מי נוסע?

אחמד טיבי: תנו לי שמות.

דוד ביטן: אם תיתן לנו שני קיזוזים – נעשה.

מרב מיכאלי: אחמד טיבי, אתה "סוגר" כאן לבד?

מרב מיכאלי: אם אתה עובד לבד, מאה אחוז.

מרב מיכאלי: מי האופוזיציה?

מרב מיכאלי: סליחה, עם כל הכבוד.

מיקי לוי: יש חבר כנסת בבית-חולים.

אחמד טיבי: אני אומר את הדברים בפומבי, מול מצלמות.

אחמד טיבי: את מדברת עם יושב-ראש הכנסת מאחורי הגב שלי.

מרב מיכאלי: ממש לא.

אחמד טיבי: בחיים לא אסכים לדברים שנעשים מאחורי הגב שלי, לשום דבר, לא באופוזיציה ולא בקואליציה.

מרב מיכאלי: מאוד מרשימה הדרמה הזאת.

אחמד טיבי: איזו דרמה?

אחמד טיבי: אני מדבר פה ממש לידך.

אחמד טיבי: אני מבקש לקיים את ההצבעה החל משעה 10:00.

אחמד טיבי: אם ראש הממשלה נוסע ויושב-ראש האופוזיציה נוסע, כפי שהם לפעמים ביחד, הם יתקזזו ביחד.

אחמד טיבי: לא חייבים למצוא לכל אחד קיזוז.

אחמד טיבי: למה היא חייבת לנסוע בשם הכנסת?

נורית קורן: יושב-ראש הכנסת – אני מחליפה אותו.

אחמד טיבי: אז ששניים ידברו בשם הכנסת.

דוד ביטן: תן לנו שני קיזוזים ונסתדר.

דוד ביטן: מה אתה רוצה?

יואל חסון: נשלח את חברת הכנסת חנין זועבי עם חברת הכנסת נורית קורן, הן ייהנו ביחד בנסיעה.

יואל חסון: שייסעו גם באותו רכב.

יואל חסון: ..

אחמד טיבי: אני לא נותן קיזוז אפילו לבן גוריון.

אחמד טיבי: בן גוריון כבר מקוזז לדעתי.

אחמד טיבי: ..

יואל חסון: הוא מקוזז עם הרצל...

דוד ביטן: חבר'ה בואו נעצור.

דוד ביטן: מי שימשיך לדבר בלי רשות דיבור אבקש ממנו לצאת.

יואל חסון: אדוני, שמעתי שאורן חזן מאושפז.

יואל חסון: האם אנחנו צריכים לאשפז גם חבר כנסת שלנו במקביל?

יואל חסון: נדרש קיזוז בכל מחיר?

דוד ביטן: למה לא?

דוד ביטן: בבקשה, מרב מיכאלי.

מרב מיכאלי: תודה אדוני.

מרב מיכאלי: קודם כול, בואו נחזור לרגע להתחלה.

מרב מיכאלי: אני רוצה להגיד שבניגוד לדבריו של יושב-ראש הקואליציה, "פיליבסטר" הוא כלי לגיטימי בדמוקרטיה.

מרב מיכאלי: זה כלי פרלמנטרי ממדרגה ראשונה.

מרב מיכאלי: לכן לא ברור לי למה הוא מוצג פה כאילו הוא כלי לא לגיטימי.

מרב מיכאלי: שנית, הסתייגויות הן כלי לגיטימי בשביל להשתמש בהן ל"פיליבסטר", גם אם הן ענייניות בעיני חלקים מן הקואליציה וגם אם הן לא ענייניות בעיני חלקים מן הקואליציה.

מרב מיכאלי: עצם עובדה שאדם נמצא בקואליציה לא מסמיך אותו להחליט מה ענייני ומה לא.

מרב מיכאלי: דבר שלישי, לרצות להפיל את הממשלה זה הדבר הכי לגיטימי בדמוקרטיה וזה למעשה התפקיד של האופוזיציה.

מרב מיכאלי: זה לא רק לגיטימי אלא תפקידנו לעשות כל מה שאנחנו יכולות ויכולים בשביל לנסות להפיל את הממשלה ולהשתמש לצורך זה בכל הכלים שעומדים לרשותנו.

מרב מיכאלי: להציג את מה שאנחנו עושים, את העבודה שלנו – ובכל הכבוד, זה שהאופוזיציה ישבה וטרחה וכתבה 32,000 הסתייגויות – זה עבודה פרלמנטרית, זה עבודה שעשתה האופוזיציה וחבל להתייחס לזה בקלות ראש ובזלזול משום שזאת העבודה בפרלמנט: מדברות, כותבים.

דוד ביטן: אנחנו לא מתייחסים בזלזול.

דוד ביטן: אנחנו מתייחסים לתוכן הזלזול, לתוכן ולא לעצם הגשת ההסתייגויות.

מיכל רוזין: המשמעות רחבה יותר, היא לא השקל לפה או שקל לשם.

מרב מיכאלי: שוב אני אומרת, אני מבקשת, שאף אחד לא ישים את עצמו פה בתור שופט התוכן הבלעדי.

מרב מיכאלי: עצם העובדה שאדוני – ואתה יודע שיש לי אליך כבוד רב – עצם זה שאדוני הוא יושב-ראש ועדת הכנסת לא שם אותו בתור השופט להחליט מה התוכן הלגיטימי והלא לגיטימי של איזו הסתייגות.

דוד ביטן: זאת דעתי.

מרב מיכאלי: זכותנו, גם התקנונית וגם המהותית, לדרוש להצביע על כל הסתייגות והסתייגות.

מרב מיכאלי: זכותכם להיאבק בנו על הדבר הזה.

מרב מיכאלי: צריך להגיד, עד היום לא היתה הסכמה.

מרב מיכאלי: גם לא נכון להגיד לעניין ההסכמה על השעות – וכבר היה על זה סבב גדול מאוד – שלא הסכמנו לתת קיזוז לראש הממשלה לעניין האזכרה לדוד בן גוריון, ולו משום שלא נתבקשנו לתת.

מרב מיכאלי: שנית, לא נכון בשום אופן, אני מעולם לא העליתי- - -

צחי הנגבי: אמרת לי שלא יהיו קיזוזים.

מרב מיכאלי: בתקציב.

מרב מיכאלי: אמרתי שלא יהיו קיזוזים בתקציב, אבל לא התבקשתי – זה היה לפני ובנפרד מהדיון.

מרב מיכאלי: יתרה מזאת, ביום הראשון שנתכנסנו כאן בוועדת הכנסת לדון בעניין סדרי הדיון ניגש חבר הכנסת דב חנין ואמר: "אבל ביום רביעי יש טקס אזכרה לדוד בן גוריון".

מרב מיכאלי: הקואליציה לאורך שבוע שלם, שבו היתה גם עוד פנייה מצדי, אמרה: "לא נורא, הם יתנצלו ולא ילכו".

מרב מיכאלי: אני מבקשת לא להפיל עלינו את העניין הזה.

מרב מיכאלי: מעולם לא היה דיבור על משיכת הסתייגויות, מעולם לא.

מרב מיכאלי: זה לא עלה.

מרב מיכאלי: בשום פנים ואופן לא אמרתי מעולם שאנחנו נמשוך הסתייגויות.

דוד ביטן: זה מה שהבנו בדיון.

דוד ביטן: זה גם מה שהוא הבין.

מרב מיכאלי: כן אמרתי, ואגיד שוב, שלא היתה לנו כוונה לעשות שימוש לרעה בהצבעות שמיות, ואני עומדת מאחורי הדברים שאמרתי.

דוד ביטן: דובר על זה.

מרב מיכאלי: זה הדבר היחיד שדובר עליו ואת זה באמת אמרתי ומאחורי זה אני עומדת.

מרב מיכאלי: סיכמנו כבר בינינו סדרי דיון ואתם אלה שפתאום נזכרתם ואמרתם: בעצם יש לכם הרבה הסתייגויות אז בעצם אנחנו רוצים למנוע מכם לעשות את הדבר שמותר לכם תקנונית ומהותית מבחינה פרלמנטרית ודמוקרטית.

מרב מיכאלי: אנחנו נגד הדבר הזה, עומדים עכשיו ואומרים: לא.

מרב מיכאלי: לא יכול להיות שתמנעו מאתנו את הזכויות הבסיסיות שלנו.

דוד ביטן: אתייחס לזה בסוף.

דוד ביטן: תודה.

אחמד טיבי: אגב, אף אחד לא דיבר על הורדת הסתייגויות.

דוד ביטן: הבנתי את זה בדיון.

דוד ביטן: אחרת, מה, נשאיר 32,000 הסתייגויות?

דוד ביטן: חבר הכנסת וקנין.

יצחק וקנין: רבותי, אני הצבעתי כ-18 פעמים על תקציב המדינה, מלבד פעמיים שעשו תקציב דו-שנתי.

יצחק וקנין: אני רק אומר מה היה ומה קרה.

יצחק וקנין: ותמיד הגענו להסכמה.

מרב מיכאלי: עושים כאן רשומון, זה דבר נהדר.

יצחק וקנין: אפשר "לטרטר" את כל העולם ואת עצמנו.

יצחק וקנין: הרי אנחנו מתייחסים לתקציב כאילו הוא של הקואליציה.

יואל חסון: כמה הסתייגויות הגשת בשנתיים שהיית באופוזיציה, אתה וסיעתך ש"ס?

יואל חסון: היית באופוזיציה במשך שנתיים.

יצחק וקנין: אתה רוצה שאתחיל אתך?

יצחק וקנין: אל תהיה תמיד ה"חוכמולוג" של העולם.

יצחק וקנין: אתה תמיד מנסה להראות שאני לא יודע מה אתה.

יואל חסון: כמה הסתייגויות הגשת?

יצחק וקנין: תקשיב לדבר אחד.

יצחק וקנין: יש אופוזיציה ויש קואליציה, אבל יש קצת שכל שצריך להיות לך ולי.

יואל חסון: בהסכמה, לא בכפייה.

יצחק וקנין: אתה רוצה שנשב עד הבוקר על: "מי בעד, מי נגד, מי בעד, מי נגד"?

יואל חסון: כן.

יואל חסון: אני רוצה להכשיל את התקציב.

יצחק וקנין: אין לי בעיה.

יצחק וקנין: אתה יכול לנסות להכשיל אותו.

יצחק וקנין: הרי אתה יודע שבסופו של יום גם אם תעשה שמונה גלגולים לא תצליח להכשיל את התקציב, ואסביר לך למה.

יצחק וקנין: פרלמנטרית אין לך את הרוב לעשות את זה.

יצחק וקנין: נגיד שהעברת הסתייגות מסוימת על-פי השכל שלך, על-פי מה שאתה מדבר.

יצחק וקנין: מה יעשה יושב-ראש ועדת הכספים?

יצחק וקנין: הוא ימשוך את הצעת החוק לוועדת הכספים.

מיכל רוזין: אז בואו נלך הביתה.

מיכל רוזין: אני לא מבינה את שיקול הדעת שלך.

מיכל רוזין: בואו נלך הביתה, לא נעשה הצבעות.

מיקי לוי: אבל תקציב 2013- - -

יצחק וקנין: חבר'ה, לא הפרעתי לכם.

יצחק וקנין: ישבתי פה בשקט ושמעתי את כולכם.

יצחק וקנין: תבינו את מה שאני מדבר אתכם פרלמנטרית.

יצחק וקנין: אין את המציאות הזאת.

יצחק וקנין: מה שעשינו עד לרגע זה בתוך ועדת הכספים, גם קואליציה וגם אופוזיציה, בדברים שהיו חשובים גם לאופוזיציה ועברנו אותם ושינינו אותם בחוק ההסדרים, אתם הצבעתם עליהם ביחד אתנו.

יצחק וקנין: כאילו זה איזה תקציב של הקואליציה.

יצחק וקנין: אני מבין שצריך להיות פה איזה תהליך פרלמנטרי והוא מקובל והגיוני, זו בעצם העבודה בכנסת, אבל אי אפשר לקחת את הדבר הזה ולעשות ממנו איזה צחוק גדול.

יואל חסון: אתה עושה תהליך של תוצאה ידועה מראש.

יצחק וקנין: לא.

יצחק וקנין: אני לא עושה.

מיכל רוזין: בוודאי שכן.

מיכל רוזין: אתה מזלזל בתהליך.

יצחק וקנין: אני מנסה להסביר מה היה במשך כל השנים.

יצחק וקנין: היו 4,000-5,000 הסתייגויות.

יצחק וקנין: זה הגיוני.

יצחק וקנין: "מי בעד, מי נגד".

יצחק וקנין: ובאו הקואליציה והאופוזיציה ואמרו: יש הסתייגויות מהותיות שאנחנו רוצים להצביע עליהן הצבעה אלקטרונית או הצבעה שמית.

יצחק וקנין: אין בעיה, אבל מגיעים להסכמה.

יצחק וקנין: אתם רוצים לקחת את הדבר הזה – הרי כל בר דעת מבין שאי אפשר לגמור את זה, גם בשבועיים לא תגמרו את 32,000 ההסתייגויות האלה.

יצחק וקנין: זה לא הגיוני.

יצחק וקנין: בואו נהיה קצת עם שכל, בואו ניקח אחריות.

יצחק וקנין: אני אומר את זה גם לקואליציה וגם לאופוזיציה.

יצחק וקנין: נגיע להסכמה: אלו ההסתייגויות.

יצחק וקנין: יהיה רכז אחד מטעמכם שיגיד: רבותי, אלו ההסתייגויות שעליהן אנחנו מצביעים.

יצחק וקנין: תשבו ביניכם ותחליטו על אילו הסתייגויות אתם רוצים להצביע.

יצחק וקנין: ועל חלק מן ההסתייגויות יהיה מי שיגיד: את זה אנחנו מורידים.

יצחק וקנין: מה שאתם רוצים להצביע – תצביעו, מה שאתם רוצים לנהל הצבעה אלקטרונית – יהיה בהצבעה אלקטרונית, מה שרוצים בהצבעה ידנית – ידנית, אבל אל תנסו לקחת את זה למקום שהוא בלתי אפשרי.

דוד ביטן: חבר הכנסת מיקי לוי.

מיקי לוי: אני חושב שכל סדרי הדיון שכרגע מתנהלים כאן בהחלט לא ראויים, שלא להגיד הזויים, בעצם דרישת הכיווץ.

מיקי לוי: אם היו אומרים: בואו תתמקדו בנושאים החשובים לכם, תתמקדו בצורה כזו או אחרת, אבל כיווץ – אני מעולם לא שמעתי.

דוד ביטן: אסביר מה הכוונה בכיווץ הזה.

דוד ביטן: זה לא כיווץ.

דוד ביטן: אנחנו מצביעים על ההסתייגויות, אבל בקבוצות.

מיקי לוי: זה כיווץ.

דוד ביטן: תיכף אסביר למה זה לא כיווץ.

דוד ביטן: אענה לכולם בסוף, על הדברים החשובים.

מיקי לוי: לגבי עצם דרישת הכיווץ, אני רוצה להזכיר לכולנו שאלה הכלים שהעמידו לרשות האופוזיציה.

מיקי לוי: חבל שחבר הכנסת הנגבי יצא, אבל אני מזכיר לכם שהיו ימים שלליכוד היו 12 מנדטים והגלגל הפוליטי מסתובב.

מיקי לוי: כשנכנסתי לעסק לפני 3 שנים וחצי הסבירו לי את זה: תישאר על הגלגל, אבל הגלגל מתהפך.

מיקי לוי: זה באמת דריסה ברגל גסה גם של התקנון.

מיקי לוי: בסדר, קיבלתם איזה ייעוץ משפטי שזה אפשרי.

מיקי לוי: גם אני ארצה לבדוק אותו, בלי לפגוע באף אחד.

מרב מיכאלי: אנחנו מבקשים לצאת להתייעצות בסיום הדיבורים, אחרי שנשמע את כולם.

דוד ביטן: בסדר.

מיקי לוי: יואב קיש, יש לך הודעה מיוחדת לוועדה?

מיקי לוי: אם כן, אנחנו נעצור.

יואב קיש: הכול בסדר, תמשיך.

<קריאה: חוזרים לחוק השוויון בנטל?

מיקי לוי: אחרי ששמעתי אותו באודיטוריום- - -

יואב קיש: רק לא הבנתי, סנקציות פליליות – כן טוב?

יואב קיש: לא טוב?

יואב קיש: כל פעם אתם משנים את הדעה שלכם.

יואב קיש: שיאיר לפיד יחליט פעם אחת מה הוא רוצה.

מיקי לוי: יואב קיש, יהיו לי הפתעות בשבילך רק בגלל המשפט הזה, הפתעות פרלמנטריות.

מיקי לוי: שמעתי אותו נושא נאום חוצב להבות באודיטוריום בפני המילואימניקים, למה הדחייה והביטול של חוק השוויון בנטל הוא טוב.

מיקי לוי: לא יאומן.

דוד ביטן: מיקי לוי, סיימת?

מיקי לוי: לא, מה פתאום.

מיקי לוי: אדוני, אתה מפריע לי.

<קריאה: אתה הפרעת לעצמך.

יצחק וקנין: אני אלך, הגיע חבר הסיעה שלי.

יצחק וקנין: אחרת, אשאר פה עד הלילה.

מרב מיכאלי: אבל וקנין, לא נוכל ליהנות מן הניסיון שלך.

מיקי לוי: חבר הכנסת וקנין, הרי באותם כלים השתמשתם בשנים 2013-2014 כאשר ישבתם בצד השני של האולם.

מיקי לוי: נכון?

מיקי לוי: אז תנו לנו את המעט – זה לא כבוד – את מה שמגיע לנו.

מיקי לוי: אין הגבלה בתקנון.

מיקי לוי: אם אתם רוצים, תשנו את התקנון, אבל כרגע אין הגבלה בתקנון.

מיקי לוי: תנו לנו להביא את מה שהתקנון מאפשר לנו.

מיקי לוי: בכל מקרה, אדוני, הצבעות מהותיות, גם אם "תדרסו" אותנו – וזו המילה, "תדרסו" אותנו – והרי תצביעו בעד כי יש לכם רוב בוועדה הזאת, הדרישה של האופוזיציה היא שכאשר יופיעו חוקים מהותיים אנחנו נרצה הצבעות בנפרד.

מיקי לוי: אני מבקש להכניס את זה, אדוני.

מיקי לוי: אני אומר שגם אם "תדרסו" אותנו, והרי "תדרסו" אותנו כי יש לכם רוב בוועדה הזו, אני שם את הדברים על השולחן, אנחנו נבקש – כי אם אדרוש אתם "תדרסו" אותנו עוד פעם – נבקש להצביע על נושאים מהותיים, כי לא הכול נושאים לא מהותיים.

מיקי לוי: אני מבקש שהייעוץ המשפטי עכשיו יחווה דעתו בנפרד.

מיקי לוי: זאת אומרת, אם כיווצת עמוד ובתוכו מופיע שאנחנו דורשים משהו מהותי, על הסעיף הזה אני מבקש שתהיה הצבעה.

דוד ביטן: אני מוכן להגיע להסכמה בעניין הזה.

דוד ביטן: אם נגיע להסכמה כוללת, זה יהיה מקובל עליי.

דוד ביטן: חבר הכנסת פורר.

עודד פורר: חברים, כפי שאני רואה את זה, יש שני נושאים מהותיים שנמצאים על שולחן ועדת הכנסת.

עודד פורר: הנושא הראשון, אני חושב שיש פה מעשה חמור גם באמירות של חברי הקואליציה לגבי הלגיטימיות של ההסתייגויות.

עודד פורר: אם אני צריך להחליט היום על אילו מההסתייגויות אני מוותר – על מה?

עודד פורר: אם הגשנו הסתייגות על כך שצריך לסלול כביש עוקף כפר קנא כדי שהוא לא ייסגר פעם בחודש כל אימת שיש מהומות, אז עכשיו יגידו לנו שזה לא חשוב או כן חשוב?

עודד פורר: אולי מישהו מחברי הקואליציה כן יתמוך בזה?

עודד פורר: אז למה אנחנו צריכים להסיר את זה?

עודד פורר: אם מדברים על כך שיסירו את ההסתייגויות כי מסירים אותן באופן גורף אז נסיר את ההסתייגויות על נושא תקציב משרד החוץ וחיסול השירות הדיפלומטי של מדינת ישראל.

עודד פורר: צריך להחליט איך אנחנו רואים את ההסתייגויות הללו.

עודד פורר: אתה יכול להגיד: בואו נצביע בכלל.

עודד פורר: אם יש הסתייגויות ואם אין הסתייגויות, תצביע פעם אחת, תוריד את כל ההסתייגויות ו"בא לציון גואל", תעשה הצבעה על התקציב באופן כולל.

דוד ביטן: הטענה הזאת נטענה.

עודד פורר: אני חושב שצריך למצוא איזה מנגנון שבאמת לא ייתר את ההסתייגויות של האופוזיציה כי יש מהות מאחוריהן.

עודד פורר: אדוני היושב-ראש, אני רוצה לדבר על עניין סדרי הדיון.

עודד פורר: בואו נסתכל על עצמנו קצת מבחוץ.

עודד פורר: על מה נלחמים פה?

עודד פורר: גם הקואליציה וגם האופוזיציה באיזה מקום מנסים להפוך את האזכרה של בן גוריון לאיזה קרדום לחפור בו.

עודד פורר: שני הנושאים שיושבים סביב השולחן, בואו את הנושא הזה לפחות נוריד מסדר היום.

עודד פורר: בוודאי אם יושב-ראש האופוזיציה מתכוון לנסוע וראש הממשלה מתכוון לנסוע, שיתקזזו ואפשר לקיים את הדיון, שיתחיל בשעה 10 בבוקר ושניהם יהיו מקוזזים ו"בא לציון גואל".

עודד פורר: אם ראש הממשלה מכבד בנוכחותו את האזכרה וכך גם יושב-ראש האופוזיציה אפשר להמשיך את הדיונים עוד כמה שעות.

עודד פורר: אבל אם הקואליציה תתחיל להפוך את זה לקרדום לחפור בו, שגם ההוא רוצה להתקזז וגם הוא רוצה להתקזז ואז חצי מן הכנסת לא נמצאת פה, גם זה לא ראוי.

עודד פורר: צריך למצוא את המינון הנכון ולהוריד את הנושא הזה מסדר היום ולהגיע לאיזו הסכמה על ההסתייגויות.

עודד פורר: תודה.

יואל חסון: דברי טעם, אדוני.

יצחק וקנין: אדוני היושב-ראש, יש לי הצעה קצרה.

דוד ביטן: לא.

דוד ביטן: אבל אתה מסיט אותנו מן הדיון.

דוד ביטן: נעשה התייעצויות אחר-כך.

דוד ביטן: גם אתם ביקשתם התייעצות.

דוד ביטן: נעשה הפסקה בהמשך.

יואל חסון: התייעצות סיעתית, התייעצות מפלגתית.

דוד ביטן: אולי נגיע לאיזו הסכמה, אחרת נצטרך לעשות את ההצבעה הזאת בלי הסכמה.

דוד ביטן: נעשה הפסקה של 10 דקות ונדבר בינינו.

דוד ביטן: רועי פולקמן, אתה רוצה להגיד משהו?

רועי פולקמן: כן, בקצרה.

רועי פולקמן: אני אומר בעיקר ליואל חסון ולמיכל רוזין.

רועי פולקמן: לפחות לחברת הכנסת רוזין העניין הפרלמנטרי חשוב.

רועי פולקמן: אני כאן 7 חודשים עסוק בעיקר בללמוד, ואני אומר את זה בהקשר של כל האמירות כאן.

יואל חסון: אז אתה לא מצליח.

רועי פולקמן: יכול להיות.

רועי פולקמן: אני לא חושב שתפקידך לתת ציונים.

רועי פולקמן: ישבתי כאן עם רבים מחברי הכנסת בבית הזה ואני כל הזמן לומד ושואל ומקשיב.

רועי פולקמן: אני חושב שצניעות היא לשני הצדדים.

רועי פולקמן: דרך אגב, אני אומר את זה כי אני משתדל מאוד שבאופן כללי אצלנו בסיעה כל הזמן תהיה הקשבה ולמידה, וזה נעשה גם בפנים וגם בחוץ, אז צניעות היא משני הצדדים.

רועי פולקמן: יושבים פה חברי כנסת ותיקים, וחבר הכנסת וקנין דיבר על זה, יש פה הרבה ניסיון.

רועי פולקמן: אין שום כוונה "לדרוס" את האופוזיציה.

רועי פולקמן: מעסיק אותי מאוד העניין הפרלמנטרי, גם לפני שהגעתי לכנסת וגם היום בתוך הכנסת.

רועי פולקמן: זה חשוב לי, וחשוב לי שתהיה אופוזיציה.

רועי פולקמן: לקחתי את ספרי ההסתייגויות, הסתכלתי, קראתי.

רועי פולקמן: יש פה דיון.

רועי פולקמן: אני כמובן מסכים שזה המשחק הפרלמנטרי, מרב מיכאלי.

יואל חסון: זה לא משחק.

יואל חסון: זה המהות.

יואל חסון: זה מה שהתקנון נותן לנו.

רועי פולקמן: אבל אם היו לכם 32,000 הסתייגויות מה הייתם עושים?

רועי פולקמן: כפי שאמר כאן חבר הכנסת וקנין, מעולם לא היה דבר כזה.

רועי פולקמן: חבר הכנסת פורר, יש הבדל כאשר אתה מדבר על כמה הסתייגויות מהותיות.

רועי פולקמן: ישבתי כאן ימים אין-ספור בוועדות וכל ההסתייגויות שעלו בכל הצעות החוק – בקורנפלקס, בווטרינרים, במה שאתה לא רוצה – קיימנו עליהן דיוני עומק והקשבנו ותיקנו ועשינו שינויים.

עודד פורר: אז שבו ותגיעו להסכמות על ההסתייגויות.

עודד פורר: אל תצביעו עליהן כמקשה אחת.

יואל חסון: אל תשנה את תקנון הכנסת פה כאילו זה הוראת הפעלה של מכשיר חשמלי.

יואל חסון: מספיק כבר.

יואל חסון: אתם מתעללים בתקנון הכנסת.

יואל חסון: אתם מתעללים בו.

יואל חסון: אני לא זוכר מתי שיחקו בתקנון הכנסת כפי שהצליחו לשחק ב-7 החודשים האחרונים.

יואל חסון: לא היה כדבר הזה.

רועי פולקמן: אני מסכים שהיו פה לא מעט שינויים.

רועי פולקמן: אני לגמרי מבין כמה הגלגל מסתובב ואין כאן שום עניין של יהירות ו"דריסה".

רועי פולקמן: צריך רק למצוא את הדרך, גם בדיון בתוך האופוזיציה.

רועי פולקמן: גם הסיכומים אליהם הגיעו עם חברת הכנסת מרב מיכאלי, יושבת-ראש הסיעה, אני חושב שהם נכונים.

רועי פולקמן: כלומר גם אי-אמון צריך- - -

יואל חסון: וחבר הכנסת - - - נותן יד לכל הדברים האלה.

רועי פולקמן: גם אי-אמון, שזה כלי פרלמנטרי חיוני וחשוב, צריך לדעת איך עושים אותו בצורה קונסטרוקטיבית.

איילת נחמיאס ורבין: אז הגענו להבנות.

רועי פולקמן: אני יודע, ואני מברך על כך.

רועי פולקמן: לכן אני אומר שצריך למצוא את הדרך.

איילת נחמיאס ורבין: הגענו גם להבנות לגבי סדרי הדיון בנושא חוק התקציב.

איילת נחמיאס ורבין: פשוט עכשיו לא נוח לכם לדון.

רועי פולקמן: כי אי אפשר טכנית, אי אפשר להצביע על 32,000 הסתייגויות.

רועי פולקמן: זה לא היה אף פעם בהיסטוריה של הכנסת.

יואל חסון: אולי תחמיא לאופוזיציה.

יואל חסון: אולי תפסיק להיות פקיד של האוצר.

יואל חסון: עם כל הכבוד לכך שמנהיגך הוא שר האוצר, האמן לי, הייתי יושב-ראש הקואליציה כשהמנהיג שלי היה ראש הממשלה, ואני באתי לראש הממשלה ואמרתי לו: "יש גבולות שאי אפשר לחצות אותם בכנסת".

יואל חסון: ראש ממשלה צריך לכבד את הכנסת, ובטח שר אוצר צריך לכבד את הכנסת.

רועי פולקמן: אחת הבקשות היא שלא משנה אם חבר כנסת הוא צעיר, יש יתרון בלהיות חדש באיזה מקום, שלפעמים אתה קצת רואה מבחוץ, אז לא תמיד ותק הוא סגולה לתקן את כל הדברים.

רועי פולקמן: אז בואו נגיד שצניעות צריכה לבוא משני הכיוונים.

רועי פולקמן: דבר אחרון, לעניין האזכרה לבן גוריון.

רועי פולקמן: זה יצא כך.

רועי פולקמן: אני פתוח לחלופות שהוצעו כאן.

רועי פולקמן: אבל יש ערך בעיניי שגם ראש הממשלה וגם יושב-ראש האופוזיציה יהיו בהצבעות התקציב, גם סמלית.

רועי פולקמן: לכן בעניין הזה, אם אתה שואל אותי אם אני רוצה לגלוש ליום חמישי ול"לילה לבן" – בוודאי עדיף שלא, אבל יש ערך בזה.

רועי פולקמן: אם זה רק הם, אולי ניחא, אבל יש עוד נציגים.

רועי פולקמן: פנו אליי גם חברי כנסת מן המחנה הציוני שרצו לנסוע וגם אצלנו היו אנשים שרצו לנסוע.

רועי פולקמן: צריך לדון בזה.

רועי פולקמן: זה אירוע ממלכתי חשוב, האזכרה לראש הממשלה הראשון, וגם ההצבעה על התקציב חשובה.

עודד פורר: האופציה שראש הממשלה לא יהיה באירוע לא קיימת.

רועי פולקמן: ברור, אבל השאלה אם בזמן הזה צריך להצביע על התקציב בכנסת.

יואל חסון: דוד בן גוריון לא ישאל מי הגיע ומי לא הגיע.

רועי פולקמן: האמירה "להגיע להסכמות", בשורה התחתונה, צריכה לבוא משני הצדדים.

רועי פולקמן: אם אתם רוצים לצמצם מ-32,000 הסתייגויות ל-4,000, כפי שהיה כאן בעבר, או ל-2,000 – בואו נדבר על זה, בכיף.

רועי פולקמן: קראתי את ספר ההסתייגויות: "0.1, 0.1, מינוס 10, מינוס 10".

רועי פולקמן: על זה לא צריך להצביע.

רועי פולקמן: תודה.

דוד ביטן: חבר הכנסת אייכלר ואחרי כן דב חנין.

ישראל אייכלר: אדוני היושב-ראש, אני רוצה לדבר כמי שהיה באופוזיציה ואולי גם יהיה פעם באופוזיציה.

ישראל אייכלר: חשוב לי מאוד שהכלים הפרלמנטריים, כמו למשל הסתייגויות, יישמרו ואני מאוד-מאוד חרד שמא אנחנו נשנה דברים, כי היום אנחנו כאן ומחר אנחנו נהיה שם.

ישראל אייכלר: ולכן אני רוצה לפנות גם לאנשי האופוזיציה.

ישראל אייכלר: אילו הממשלה היתה יעילה היא היתה מביאה את התקציב שבוע לפני, כי היא ידעה שב-19 בנובמבר היא חייבת להעביר תקציב, היא היתה מביאה את זה שבוע לפני ואז הייתם יכולים להגיש 50,000 הסתייגויות ולא רק 30,000.

ישראל אייכלר: אבל מה לעשות, הגענו עכשיו למצב שיש אפשרות טכנית שהאופוזיציה תפיל את הממשלה באמצעי הטכני הזה.

ישראל אייכלר: זכותכם, וכאופוזיציה כל הכבוד, "שאפו" שהגשתם 30,000 הסתייגויות.

איילת נחמיאס ורבין: זאת חובתנו.

ישראל אייכלר: אדוני היושב-ראש, אני מבין גם את הצורך שלך למנוע את הפלת הממשלה.

ישראל אייכלר: אבל לדעתי הדרך הטובה יותר, שעדיפה על הורדת הערך של ההסתייגויות, היא להגיע להסכמות כלשהן.

ישראל אייכלר: גם האופוזיציה צריכה לדעת את זה כי הרי הקואליציה לא תיתן לכם להפיל ממשלה.

דוד ביטן: חבר הכנסת אייכלר, ניסינו.

רועי פולקמן: הצענו את זה, הצענו: תורידו חלק מן ההסתייגויות.

יואל חסון: איזה מחיר אתם מוכנים לשלם עבור זה?

רועי פולקמן: אני לא יודע.

רועי פולקמן: תגיד מה אתה מבקש.

ישראל אייכלר: הייתי בכנסת הרבה לפני שהייתי חבר כנסת.

ישראל אייכלר: היה פעם מושג שנקרא "אי-אמון בממשלה", שכל המדינה רעדה: "יש מחר אי-אמון בממשלה" ומפלגות איימו: "נגיש אי-אמון בממשלה".

ישראל אייכלר: הגיע חבר הכנסת כהנא והתחיל להגיש בכל שבוע הצעת אי-אמון וזה איבד את כל הערך.

ישראל אייכלר: לכן אני אומר, ההסתייגויות הן כלי מדי חשוב מכדי שנפגע בו, אבל תשמרו שהקואליציה לא תיאלץ, כדי לא להפיל את הממשלה, לפגוע בזה.

דוד ביטן: אנחנו לא פוגעים בזה.

ישראל אייכלר: לכן תגיעו להסדר.

ישראל אייכלר: אם אפשר לעשות את הקיזוז שהצעת בין ראש הממשלה לראש האופוזיציה בטקס, זה חשוב מאוד.

ישראל אייכלר: ואם יושבת-ראש סיעת המחנה הציוני תהיה יותר גמישה היא תגיע להסדרים, שמצד אחד יתנו להסתייגויות- - -

איילת נחמיאס ורבין: אני מוחה בתוקף בשם יושבת-ראש הסיעה שלי.

איילת נחמיאס ורבין: היא מגלה גמישות בלתי רגילה.

ישראל אייכלר: אני מסכם ואומר, הקואליציה לדעתי, לפי מה שאני מבין ממך, מוכנה להסכמים.

ישראל אייכלר: גם האופוזיציה צריכה להגיע להסכמות כדי שלא יגעו בנושא ההסתייגויות, שחשוב לי מאוד.

מרב מיכאלי: מה זאת אומרת?

מרב מיכאלי: אבל הם מציעים לגעת בנושא ההסתייגויות.

מרב מיכאלי: הם אלה שמביאים את זה.

רועי פולקמן: אפשר לדון בזה.

רועי פולקמן: הרי טכנית איך את רוצה שנדון ב-32,000 הסתייגויות?

יצחק וקנין: עם קצת רצון אפשר להגיע להסכמה שתניח את דעתכם.

דוד ביטן: דב חנין אחרון ואחר-כך אני מסכם.

דוד ביטן: דרך אגב, יש עוד שינוי שאנחנו רוצים לעשות, שינוי לא מהותי.

יואל חסון: עוד שינוי, בטח.

איילת נחמיאס ורבין: הוא מקבל פקסים לאוזן מלשכת ראש הממשלה.

יואל חסון: עם האוכל בא התיאבון.

יואל חסון: חבר הכנסת פולקמן, מכונת הצבעה, יצביע בעד.

יואל חסון: למה לא להתעלל בתקנון הכנסת?

יואל חסון: לה לא לכתוש את מה שחשוב?

יואל חסון: למה לא לקשקש על הווינטוש?

יואל חסון: בינתיים ראיתי את הדברים הלא מהותיים שלך.

דוד ביטן: זה שינוי לא מהותי.

דוד ביטן: בינתיים אתה מדבר בלי הפסקה.

יואל חסון: בינתיים אתה הורס פה את כל הכנסת.

דוד ביטן: אז אני הורס, אתה צודק.

דוד ביטן: גם 32,000 הסתייגויות זה הריסה.

יואל חסון: ממש לא.

דוד ביטן: אני רוצה רק להגיד שאנחנו רוצים – אני אתן לך, אבל לפני שאתה מדבר, שכחתי את זה פשוט.

יואל חסון: שכחת?

יואל חסון: אתה חושב שאתה רואה פה איזה מופע של תמימות?

יואל חסון: אנשים הגיעו לכאן תמימים?

יואל חסון: נו, באמת.

איילת נחמיאס ורבין: שכחת או שקיבלת את זה רק עכשיו?

איילת נחמיאס ורבין: יש לו אימיילים מלשכת ראש הממשלה באוזנייה.

דוד ביטן: לכל צד יש 20 הצבעות שמיות.

דוד ביטן: אנחנו רוצים שזה יחולק: 10 לחוק התקציב ו-10 לחוק ההסדרים.

דוד ביטן: זאת ההצעה.

יואל חסון: מה זה?

יואל חסון: מה זה, אדוני?

יואל חסון: אתם עושים פה ממש הפיכה אנטי דמוקרטית.

יואל חסון: מה זה הצעדים החד-צדדיים האלה?

מיקי לוי: אדוני היושב-ראש, זה הצעה לא רצינית.

מרב מיכאלי: אם יוּתרו 10 הצבעות שמיות אז שיהיה 10 לכל חוק, כפי שהיה בעבר.

מרב מיכאלי: יש 4 חוקים, 10 לכל חוק.

מרב מיכאלי: זה מקובל עליי.

מרב מיכאלי: אבל אם לא אז אל תגביל אותי.

מרב מיכאלי: אל תגיד לי איפה לבחור את ה-10.

מיקי לוי: זה היה בעבר.

מיקי לוי: מדובר בחוקים.

איילת נחמיאס ורבין: - - -אני באמת כבר לא מבינה.

עודד פורר: בשביל מה אתם צריכים את השינוי הזה?

מיקי לוי: בלי קשר ל-32,000 הסתייגויות, זה דבר לא ראוי.

יואל חסון: אני אומר לך, חברי דוד ביטן, אתה הולך פה על חבל דק.

יואל חסון: אתם ממש מעוותים כאן מינהל דמוקרטי בסיסי, אתם עושים צעדים חד-צדדים.

מיקי לוי: אדוני היושב-ראש, אין קשר בין ההצעה הזאת ל-32,000 ההסתייגויות.

מיקי לוי: זה לא קשור.

יואל חסון: מעולם לא נעשו בוועדת הכנסת צעדים חד-צדדיים.

יואל חסון: אולי תחליט בכלל שהאופוזיציה לא תגיע לאולם, תשלול ממני את זכות ההצבעה.

יואל חסון: למה הכאב ראש הזה בכלל?

איילת נחמיאס ורבין: אני רוצה למחות.

עודד פורר: לא יכולים להגיע כאן להסכמות ואחר כך לשנות את ההחלטות.

יואל חסון: זה כמו בפרסומת "כאב ראש, כאב ראש, כאב ראש, כאב ראש".

יואל חסון: אני עושה לך כאב ראש, חברת הכנסת ורבין נחמיאס עושה לך כאב ראש, חברת הכנסת מיכאלי עושה לך כאב ראש.

יואל חסון: כולנו עושים לך כאב ראש.

יואל חסון: מספיק ודי.

איילת נחמיאס ורבין: בנושא הצבעות השמיות יש לי מחאה.

איילת נחמיאס ורבין: אני מוחה בתוקף.

יואל חסון: אתה רוצה את תעודת חבר הכנסת שלי, אדוני?

דוד ביטן: אתה מגיש אותה כהסתייגות?

דוד ביטן: נקבל את ההסתייגות.

דוד ביטן: ..

איילת נחמיאס ורבין: בנושא ההצבעה השמית יש לי הסתייגות מיוחדת.

איילת נחמיאס ורבין: אני מגישה את ההסתייגות בשם עבדאללה אבו מערוף שבשנייה שקוראים את שמו כולם נהיים מומחים כך.

איילת נחמיאס ורבין: אני מוחה בתוקף.

איילת נחמיאס ורבין: זו פגיעה בכבודו של חבר הכנסת עבדאללה אבו מערוף.

איילת נחמיאס ורבין: תודה.

יואל חסון: שנניח פה את תעודות חברי הכנסת שלנו?

יואל חסון: אתה רוצה אולי לנתק לנו את המסכים במליאה כדי שלא נוכל להצביע?

יואל חסון: תקנון הכנסת יאפשר לך, למה לא?

יואל חסון: תמשיך להתעלל בתקנון הכנסת.

דוד ביטן: אתייחס לזה.

אחמד טיבי: מה שלא כתוב כאסור – מותר.

איילת נחמיאס ורבין: אני מפקידה את כרטיס חברת הכנסת שלי בידיים של יואל חסון.

דוד ביטן: יואל חסון, נתתי לך לצעוק, שמעו אותך.

דוד ביטן: מיקי לוי, כבר סיימת.

דוד ביטן: דב חנין רוצה לדבר ואתם לא נותנים לו.

מיקי לוי: אדוני היושב-ראש, בנימה רצינית, אין קשר ל-32,000 ההסתייגויות.

מיקי לוי: ההצעה שלך אינה ראויה ואינה במקומה.

מיקי לוי: אתה ממש פוגע פגיעה אנושה בפרלמנטריות ובזכויות של האופוזיציה.

מיקי לוי: זה לא מסתדר.

יואל חסון: אולי תעבור אחד-אחד ותיתן לנו עם הפטיש הזה בראש?

יואל חסון: מצוין.

יואל חסון: למה לא, אדוני?

יואל חסון: זה ייגמר בפטיש.

יואל חסון: הרי בהפיכה שעושים כאן- - -

דוד ביטן: אני קורא לך לסדר פעם שנייה.

דוד ביטן: אתה רוצה שאקרא לך פעם שלישית?

איילת נחמיאס ורבין: אגיד לך מה הוא רוצה.

איילת נחמיאס ורבין: הוא רוצה פסל כזה, כמו של לנין, למשוך אותו ולהפיל אותו.

דוד ביטן: בבקשה, דב חנין.

דב חנין: אדוני היושב-ראש, אני לא מתכוון להתחרות פה בצעקות.

דב חנין: אני רוצה להגיד דברים בצורה מאוד ברורה.

דב חנין: גברתי היועצת המשפטית, אני רוצה לדבר אליך, אז אנא שימי לרגע את הניירות בצד.

דב חנין: מה שקורה פה כרגע בדיון הזה הוא מאוד-מאוד חמור וחסר תקדים.

דב חנין: הרעיון שלצערי הרב הובא הפעם על-ידי יועצת משפטית הוא רעיון פוגעני מאוד.

<ארבל אסטרחן: זה לא הצעה שלנו.

דב חנין: אני קודם כול שמח שזה לא הצעה שלכם.

דוד ביטן: זה הצעה שלי.

מיקי לוי: אז אנחנו מבקשים לשמוע גם את הייעוץ המשפטי.

דוד ביטן: היא אמרה שזה בסדר.

דוד ביטן: אבל אני ביקשתי את זה, לא היא.

דוד ביטן: הכול אני.

מיקי לוי: פשוט אנחנו מבקשים ייעוץ.

דב חנין: אנחנו פותחים עכשיו פתח לדבר מאוד-מאוד חמור.

דב חנין: מחר יגידו לנו: בואו נצביע על כל הסתייגויות המחנה הציוני ונראה אולי כולם נגד.

דב חנין: אחר-כך יצביעו על כל הסתייגויות יש עתיד.

דב חנין: למה צריך על כל אחת בנפרד?

דב חנין: הסתייגויות הרשימה המשותפת, הסתייגויות מרצ – בואו נקבץ את זה.

דב חנין: היום אנחנו קובעים את העיקרון: אפשר לקחת הסתייגויות שונות, לחבר אותן ביחד ולהצביע עליהן כקבוצה.

דב חנין: זו מהפכה לרעה.

דוד ביטן: מה שאתה אומר זה לא מה שביקשנו.

דוד ביטן: אענה לך.

דב חנין: זו מהפכה לרעה בעבודת הכנסת והיום נקבע התקדים הזה.

דב חנין: מה אני מציע, אדוני היושב-ראש?

דב חנין: אני נגד תקדימים רעים ואני שמח שדיברתי דווקא אחרי חבר הכנסת אייכלר.

דב חנין: אני מציע שכן נעשה מאמץ, כי אני מבין את העניין שלכם, אני באמת מבין.

דב חנין: אני מציע שנעשה מאמץ, ניתן שעה לקואליציה ולאופוזיציה לשבת ברצינות ולנסות להגיע לסיכומים.

דב חנין: יש כל מיני רעיונות שנמצאים על השולחן, הם לא בשמים, הם אפשריים.

דב חנין: נגיע לסיכומים מעשיים ונימנע ממצב שבו אנחנו משנים לרעה את כללי המשחק בצורה כל-כך דרמטית.

דוד ביטן: אני רוצה להתייחס.

דוד ביטן: סיימתם?

דוד ביטן: כולם דיברו?

דוד ביטן: קודם כול, יש פה סיטואציה ייחודית.

דוד ביטן: התקנון נתן אפשרות להתייחס לסיטואציה הזאת באופן ספציפי.

דוד ביטן: זה לא שאנחנו הולכים עכשיו על איזה חוק אחר ומבקשים לעשות לו סדרי דיון, ששם גם חוות הדעת המשפטיות וגם סבירוּת ההחלטה ההתייחסות אליה שונה.

דוד ביטן: יש לנו כאן שתי בעיות.

דוד ביטן: ראשית, אנחנו כן רשאים לעשות את זה, ולא לחינם התקנון התייחס לזה.

דב חנין: איפה הוא התייחס לזה?

דוד ביטן: סמכות לקבוע סדרים בעניין הזה.

דב חנין: לא כתוב סדרי הצבעה מיוחדים.

דוד ביטן: לא צריך לכתוב את זה.

דוד ביטן: זה ברור מאליו.

דב חנין: כתוב רק דיון.

דוד ביטן: הדיון כולל הצבעה.

דב חנין: איפה כתוב שהדיון כולל הצבעה?

מיכל רוזין: מה התשובה לשאלתי?

דוד ביטן: אתה מפריע לי עכשיו.

דוד ביטן: דבר נוסף, כלים פרלמנטריים זה דבר יפה מאוד אבל אי אפשר לנצל אותם לרעה באופן מובהק.

דוד ביטן: מה שעשו פה, ניצלו באופן לא סביר את האפשרות להגיש הסתייגויות.

איילת נחמיאס ורבין: כפי שאתם מנצלים את הפטור מחובת הנחה.

איילת נחמיאס ורבין: זה הכלי שעומד לרשותכם.

איילת נחמיאס ורבין: מה זאת אומרת?

דוד ביטן: אני לא הפרעתי לכם.

דוד ביטן: באופן לא סביר ולרעה.

דוד ביטן: זה דבר שני.

דוד ביטן: דבר שלישי, יש פה סיטואציה ייחודית שלא קיימת בדרך כלל בהצבעות על התקציב.

דוד ביטן: לכן זה לא תקדים.

דוד ביטן: התקדים הזה נובע מן הסיטואציה ולא להיפך.

דוד ביטן: בדרך כלל את הדיון בחוק התקציב אפשר לסיים עד 31 בדצמבר ואז אם עוברים את השעה היעודה יש לנו ארכה של 3 חודשים, ואז לא משנה אם זה יימשך יומיים או שלושה ימים, אז הבעיה הופכת להיות בעיה של החברים, אם הם רוצים להישאר הרבה שעות או לא רוצים להישאר הרבה שעות.

דוד ביטן: בפעם הזאת תיקנו באופן חד-פעמי חוק מיוחד מאוד שמתייחס להארכת זמן, כי ההצבעה על חוק התקציב לא התאפשרה בגלל הבחירות לכנסת.

דוד ביטן: הרי אילולא היו בחירות לכנסת לא היינו מגיעים לסיטואציה הזאת.

דוד ביטן: פה אם לא נקבע את המגבלה הזאת, שהיא מגבלה סבירה לאור הנסיבות המיוחדות, נוביל את המדינה לבחירות חדשות.

מרב מיכאלי: צריך להעמיד דברים על דיוקם.

מרב מיכאלי: אנחנו כל הזמן אמרנו שיש להעביר את תקציב 2015 בנפרד ואת תקציב 2016 בנפרד.

מרב מיכאלי: סליחה, אנחנו ממש ביקשנו את זה.

איילת נחמיאס ורבין: אל תטעה את הציבור.

דוד ביטן: אנחנו בסיטואציה כזאת, שמצד אחד, לא ניתן להאריך את הזמן, ומצד שני, יש המון הסתייגויות, שמתוכן 99.5% לא רלוונטיות וסתמיות.

דב חנין: אצלכם זה 100 אחוז, אתם נגד כולם.

מיכל רוזין: אני מציעה שתאפשרו לנמק כל הסתייגות במליאה ונראה אם היא עניינית או לא.

דוד ביטן: הן סתמיות, לא לעניין וכל מטרתן לשים מקלות בגלגלי התקציב.

יואל חסון: תקשיב למה שאמרה חברת הכנסת נחמיאס ורבין.

איילת נחמיאס ורבין: תגיד תודה שמצאנו לכם טעויות בתקציב.

איילת נחמיאס ורבין: אני לא מבינה אתכם.

איילת נחמיאס ורבין: אני הייתי אלופה במציאת טעויות בדוחות כספיים.

דוד ביטן: איילת נחמיאס ורבין, אני קורא לך לסדר פעם ראשונה.

איילת נחמיאס ורבין: בפעם השנייה אתחיל להיות מודאגת.

דוד ביטן: אני קורא לך פעם אחת וחצי.

דוד ביטן: בנסיבות האלה סביר לקבל את ההחלטה כפי שאנחנו מקבלים.

דוד ביטן: אנחנו לא פוגעים במוסד ההסתייגויות.

דב חנין: אין סמכות לקבל אותה.

דב חנין: התקנון מפריד לאורך כל הדרך בין דיון ובין הצבעה.

דב חנין: אני יכול להביא 5 דוגמאות כאלה כרגע.

דב חנין: אין סדרי הצבעה מיוחדים.

דוד ביטן: אנחנו לא פוגעים במושג הזה של ההסתייגויות.

דוד ביטן: אנחנו רק קובעים – וזו זכותנו, דרך אגב – שאנחנו מצביעים על ההסתייגויות לפי סעיפים, כל סעיף בפני עצמו.

דוד ביטן: היועצת המשפטית הגדירה את זה בצורה מצוינת.

דוד ביטן: בכל סעיף יש הסתייגויות שמטרתן להוסיף תקציב, יש כאלה שמטרתן להפחית תקציב ויש כאלה שמטרתן להוסיף תוכנית.

דוד ביטן: אני חושב שבמקרה הזה אין שום בעיה.

דוד ביטן: שמעתי את הצדדים.

דוד ביטן: אני מוכן ללכת לפשרה, אין לי בעיה.

דוד ביטן: אבל אני לא מוכן שיהיה כאן

דוד ביטן: ניצול ציני של ההסתייגויות לצורך משיכת זמן וכדי להגיע למועד הספציפי, שהוא חד-פעמי, בכל תולדות הכנסת לא היה דבר כזה.

דוד ביטן: תמיד יש 3 חודשים הארכה ואז אין שום בעיה.

דוד ביטן: אני אומר דבר פשוט מאוד, אני מוכן – הגשתם בקשה להתייעצות – שנקבל את ההחלטה כפי שהיא.

מרב מיכאלי: לא.

מרב מיכאלי: ההתייעצות היא לפני שמקבלים את ההחלטה, אדוני, עם כל הכבוד.

דוד ביטן: אתן לך.

דוד ביטן: אני אומר מה אני חושב.

דוד ביטן: זכותי להגיד.

דוד ביטן: אני לא עושה הצבעה.

דוד ביטן: אני מוכן לקבוע שהאופוזיציה מכל שלל ההסתייגויות, חלקן הסתייגויות גאוניות, הייתי אומר – קיבלתי מידע מחבר הכנסת פולקמן, הוא עבר על כולן- - -

איילת נחמיאס ורבין: די עם מתן הציונים להסתייגויות.

איילת נחמיאס ורבין: שיגידו תודה שמצאנו טעויות בתקציב.

איילת נחמיאס ורבין: מספיק.

דוד ביטן: אני מוכן שהאופוזיציה תוכל לבחור מתוך ההסתייגויות האלה כ-40 הסתייגויות ענייניות שחשובות לה.

מרב מיכאלי: באמת תודה רבה, אדוני.

מרב מיכאלי: למה 40 ולא 4?

יואל חסון: - - -

עודד פורר: עכשיו אחרי ההצעה שלך אני מבין למה אין שום סיכוי להגיע להסכמות עם הקואליציה.

איילת נחמיאס ורבין: עודד פורר, כדאי שתפסיק כי יכול להיות שאם נמשיך כך אז יאשרו לנו רק 20 הסתייגויות.

דוד ביטן: עודד פורר, לא היית בדיונים הקודמים.

דוד ביטן: תמיד היתה הבנה שריחפה באוויר כל הזמן, ולכן גם לא החלטנו החלטה אחרת אז, שחלק גדול מן ההסתייגויות יוסרו, ופתאום לא רוצים להסיר.

מרב מיכאלי: אף פעם לא הוסרו מראש.

דוד ביטן: אני מפסיק את הישיבה להתייעצות של סיעות האופוזיציה.

דוד ביטן: 5 דקות.

דוד ביטן: בינתיים כשמחלקים לכם את הנוסח, לפני שנשמע מה החלטתם, שכחתי להגיד לכם הוכחה לתום הלב שלי בהצעה.

דוד ביטן: בחוק ההסדרים, שם אין הסתייגויות רבות, לא קבענו הצבעה על קבוצות-קבוצות.

איילת נחמיאס ורבין: אדוני היושב-ראש, אני מבקשת שתקשיב עכשיו ליושבת-ראש סיעת המחנה הציוני כי זה חשוב.

איילת נחמיאס ורבין: הוא לא יכול לעשות שתי פעולות במקביל.

דוד ביטן: הגעתם לאיזו תובנה?

מרב מיכאלי: הגענו לגמרי.

מרב מיכאלי: כאשר אדוני יתפנה וסגנית יושב-ראש הכנסת תפנה לדבר בטלפון במקום אחר נוכל להציג אותה.

דוד ביטן: אם יש תובנה, נשמח לקבל אותה.

יואל חסון: אולי אם אשב ליד יושב-ראש הקואליציה אשפיע עליו במשהו.

דב חנין: התובנה היא שהשאלה היא איפה סמוטריץ.

דב חנין: ..

יואל חסון: אין פה כסף.

יואל חסון: חבר הכנסת סמוטריץ, למה אתה מגיע לכאן?

יואל חסון: לא מחלקים פה כסף.

יואל חסון: כמה עלה להביא אותך לדיון הזה?...

בצלאל סמוטריץ': התעריף הקבוע.

בצלאל סמוטריץ': ..

דוד ביטן: בינתיים האופוזיציה קיבלה 250 מיליון שקל, הרבה יותר מסמוטריץ.

דוד ביטן: תמשיכי, בבקשה.

מרב מיכאלי: אדוני, האופוזיציה בשבועיים האחרונים הפגינה גמישות, פתיחות, שיתוף פעולה ומקצועיות פרלמנטרית ממדרגה ראשונה, והגענו כבר להסכמות על הסדרי הדיון, אבל הקואליציה, שפשוט באמת לא יודעת שובע ופשוט אף פעם שום דבר לא מספיק טוב לה, "באה לנו על הראש" עם הגבלות חדשות ונוספות, אחרי שכבר הסכמנו על הסדרי דיון.

מרב מיכאלי: אנחנו רואים בזה אקט לא דמוקרטי.

מרב מיכאלי: אנחנו רואים בזה את רמיסת הזכויות הבסיסיות שלנו בעבודה הפרלמנטרית, שהיא חובתנו בתור מי שמייצגים ומייצגות את הציבור שבחר בנו לבוא לפה.

מרב מיכאלי: לכן לא נגיע לשום הסכמות בעניין סדרי הדיון.

מרב מיכאלי: אנחנו נצביע נגד ההצעה ואנחנו לא מגיעים לשום הסכמות.

דוד ביטן: אנחנו הבנו כל הזמן שתקצצו מן המספרים האלה, אבל לא משנה.

עודד פורר: יש פה סעיף שאומר: "לבקשת חברי האופוזיציה", למרות שזה ממש לא מה שביקשנו.

דוד ביטן: אני קורא את ההצעה.

דוד ביטן: אני לא קורא את ההתחלה.

דוד ביטן: החלטה מספר 3 "בהמשך להחלטה מיום כ"ז בחשון התשע"ו – 9 בנובמבר 2015, ולהחלטה מס' 2 מיום כ"ח בחשוון התשע"ו – 10 בנובמבר 2015, קבעה ועדת הכנסת, בהתאם לסעיף 98 לתקנון הכנסת, כדלקמן: ביום רביעי, ו' בכסלו התשע"ו – 18 בנובמבר 2015, תיפתח המליאה בשעה 14:45 (ולא 11:00).

דוד ביטן: השינוי נועד לאפשר את השתתפותם של ראש הממשלה וחברי כנסת נוספים באזכרה לדוד בן-גוריון ז"ל, בשדה בוקר.

דוד ביטן: הדיון ייפתח בדברי סיכום של דוברים אלה, כל אחד במסגרת זמן של 15 דקות: יושב ראש ועדת הכספים, ראש האופוזיציה ושר האוצר.

דוד ביטן: בשל משך הדיון הצפוי רשאי יושב ראש הכנסת להכריז על הפסקות קצרות בהצבעות.

דוד ביטן: ההצבעה על ההסתייגויות להצעת חוק התקציב תתקיים באופן הבא: היושב ראש יעמיד להצבעה שלוש הצעות ביחס לכל סעיף בהצעת החוק לשנת 2015: כל ההסתייגויות שעניינן תוספת תקציב, כל ההסתייגויות שעניינן הפחתת תקציב, וכל ההסתייגויות שעניינן תכניות חדשות (ככל שהוגשו).

דוד ביטן: אם התקבלה אחת ההצעות – יצביעו על כל התוספות, ההפחתות או התכניות החדשות המפורטות בהסתייגויות לאותו סעיף, לפי העניין.

דוד ביטן: אם נדחתה אחת ההצעות – יראו את ההסתייגויות שעניינן התוספות, ההפחתות או התכניות החדשות, לפי העניין, כנדחות.

דוד ביטן: ההצבעה על ההסתייגויות לסעיפי הצעת חוק התקציב לשנת 2016 תתבצע באותו אופן.

דוד ביטן: " אתם רוצים את ג'?

צחי הנגבי: אין צורך ב-ג'.

צחי הנגבי: זה היה מיועד להסכמות.

צחי הנגבי: אם אין הסכמה, אין צורך בכך.

דוד ביטן: אז אני מוריד את ג'.

דוד ביטן: אין צורך כי אתם לא רוצים להצביע.

יואל חסון: אין לנו צורך בפירורים שלכם, אדוני.

דוד ביטן: "4.

דוד ביטן: לעניין ההצבעות השמיות, לבקשת חברי סיעות האופוזיציה ולבקשת הממשלה/הקואליציה,"- -

<קריאה: זו לא בקשה של האופוזיציה.

דוד ביטן: בקשה שיש לאופוזיציה אפשרות.

דוד ביטן: - - " אלה תחולקנה כך: לא יותר מ-10 הצבעות על הצעת חוק התקציב (לכל צד) ולא יותר מ-10 הצבעות על הצעות החוק הנלוות כולן (לכל צד).

דוד ביטן: "

איילת נחמיאס ורבין: האופוזיציה לא ביקשה ולא הסכימה לזה.

דוד ביטן: את לא מבינה, הבקשה היא להצבעה שמית, לא על הצעת ההחלטה.

דוד ביטן: אתם לא חייבים.

<קריאה: בשנה הבאה יהיו לא 32,000 הסתייגויות אלא 32,000 דפים.

<קריאה: ואז מה יקרה?

יואב קיש: יש לי שאלת הבהרה.

יואב קיש: אם ההצעה הזאת תעבור, אני רוצה להבין את מספר ההצבעות.

יואב קיש: למעשה יש 3 הצבעות לכל דף, 100 דפים בכל תקציב, זה 300.

יואב קיש: תקציב לשנת 2015 ותקציב לשנת 2016.

יואב קיש: זה 600 הצבעות.

יואב קיש: כמה זמן להערכתך זה יימשך?

דוד ביטן: הצבעות יתקיימו בערך בין 5.30 ל-6.30 שעות, ואם יהיו הצבעות שמיות זה יוסיף עוד 10 שעות.

צחי הנגבי: זה אומר שאם מתחילים בשעה 14:45 גומרים במקרה הכי טוב ב-3 בבוקר.

דוד ביטן: זה על התקציב.

דוד ביטן: נתחיל בתקציב ונעבור לחוק ההסדרים.

<ארבל אסטרחן: דיברתם על ההצבעות על ההסתייגויות אבל יש עוד על כל סעיף הצבעה בקריאה השנייה והשלישית, זה עוד 83 כפול שתיים.

<ארבל אסטרחן: צריך להצביע 3 פעמים על ההסתייגויות, ואם הן נדחו מצביעים על הסעיף.

דוד ביטן: אז זה עוד שעתיים.

אחמד טיבי: מה לגבי ההצעה להתחיל את הדיון בשעה 10:00?

דוד ביטן: אני מוכן, אבל תנו לנו קיזוז, נעשה את זה.

דוד ביטן: יוצאים גם סגן יושב-ראש הכנסת וגם שר הביטחון.

דוד ביטן: מה אעשה?

דוד ביטן: אתם רוצים שנלך לטקס ונפסיד את ההצבעות?

יואב קיש: סעיף ג' ירד מן ההצעה, נכון?

צחי הנגבי: שיידעו כולם את המשמעות.

צחי הנגבי: חוק התקציב שיעלה ראשון להצבעה, הדיון בו מתחיל ב-14:45 על-פי סדר הזמנים כפי שצוין כרגע.

דוד ביטן: עד 5 בבוקר, אם ישתמשו באפשרות להצבעות שמיות.

דוד ביטן: ב-5 בבוקר נסיים את ההצבעה על חוק התקציב.

צחי הנגבי: ואז יש את חוק ההסדרים.

יואב קיש: אבל לחוק ההסדרים אין "דד-ליין".

צחי הנגבי: שם זה 4 שעות.

אחמד טיבי: מסיימים הכול או מסיימים חלק?

דוד ביטן: ואחר-כך חוק ההסדרים, עוד 4 שעות.

צחי הנגבי: אבל זה תלוי בכם.

צחי הנגבי: אם תורידו הסתייגויות אז זה יימשך פחות זמן, זה הכול.

צחי הנגבי: אנחנו לא יכולים להוריד.

צחי הנגבי: לא הסתייגנו מכלום.

צחי הנגבי: אנחנו אוהבים מאוד את החוק.

בצלאל סמוטריץ': אם אתה מגביל ל-600, למה לא תגביל ל-300?

בצלאל סמוטריץ': יש לנו רוב.

בצלאל סמוטריץ': אני מעלה הצעה לסדר.

דוד ביטן: לא, אל תעלה.

דוד ביטן: גם כך יש בעיות.

דוד ביטן: עזוב, מספיק.

דוד ביטן: סמוטריץ, באת כמו רוח סערה.

דוד ביטן: ..

אתי בן יוסף: חה"כ דוד ביטן – בעד חה"כ יואב קיש – בעד חה"כ צחי הנגבי – בעד חה"כ שרן השכל שמחליפה את חה"כ אברהם נגוסה – בעד חה"כ נורית קורן שמחליפה את חה"כ אורן חזן – בעד חה"כ מיקי זוהר – בעד חה"כ מרב מיכאלי – נגד חה"כ איילת נחמיאס ורבין – נגד חה"כ יואל חסון – נגד חה"כ מסעוד גנאים שמחליף את חה"כ איימן עודה – נגד חה"כ אחמד טיבי – נגד חה"כ מיקי לוי שמחליף את חה"כ אלעזר שטרן – נגד חה"כ רועי פולקמן – בעד חה"כ בצלאל סמוטריץ שמחליף את חה"כ ינון מגל – בעד חה"כ יואב בן צור – בעד חה"כ עודד פורר שמחליף את חה"כ רוברט אילטוב – נגד חה"כ ישראל אייכלר – בעד הצבעה

אתי בן יוסף: נגד – 7

אתי בן יוסף: ההצעה בדבר סדרי הדיון בקריאה השנייה ובקריאה השלישית בהצעת חוק התקציב לשנות הכספים 2015 ו-2016, התשע"ה-2015 (מ/950), הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015 (מ/951), הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015 (מ/951) ובדבר דיוני הכנסת והוועדות בשבוע שבו ידונו הצעות חוק אלה, כפי שקרא היושב-ראש, נתקבלה.

דוד ביטן: ההצעה נתקבלה.

יואב בן צור: רביזיה.

אחמד טיבי: רביזיה.

עודד פורר: רביזיה.

דוד ביטן: בשעה 17:05 תתקיים הרביזיה.

דוד ביטן: הישיבה נעולה.